By IxlosOrg on 03/22/2019 МАҚОЛАЛАР ОДОБ-АХЛОҚ\nМўминларни кўзларини ҳаромга қарашдан қайтарган Аллоҳга ҳамду санолар, “Кўзнинг зиноси – қараш”, деб айтган Пайғамбаримизга, унинг аҳли байти, саҳобалари ва ул зотга қиёматгача яхшилик билан эргашганларга салоту саломлар бўлсин.\nБу мавзуни машҳур бир даъватчи олим дарс қилиб ўтган. Устоз дарсни бошлашидан олдин ўқувчилардан бири қисқача кириш сўзи айтган, сўнгра дарс бошланган. Мазкур муқаддимадан бир бўлагини шу ўринда келтириб ўтамиз:\nВ.И.Ленин бир партия мажлисида: «Коммунистлар ичида коммунизмга энг кўп хизмат қиладиган ким?» деб савол беради. Шунда атрофидагилар баъзи бир фаол коммунистларни тилга олишганида, Лениннинг ўзи саволига жавоб бериб: «Коммунизм учун энг кўп хизмат қиладиган одам кинематографдир, чунки у мингта тартибли коммунистнинг коммунизмга қиладиган хизматини ёлғиз ўзи қилади», деб айтган. Унинг сўзидан киночиларнинг жамиятга таъсири қанчалик катта экани англашилмоқда. Ленин кинонинг таъсири ҳақида ўша замоннинг кинематографиясига қараб айтган. У замондаги кинолар бугунги киноларга солиштирилса, анча «тақводор» бўлиб кўринади. Ўша замонда, ўша жамиятда кинонинг жамиятга таъсири ҳақида шундай сўзлар айтилган бўлса, бугунги кинонинг жамиятга таъсири ҳақида нималар деса бўлади?!\nУстоз дарсни бошлар экан, айтади: «Қадим-қадим замонлардан бери Одам алайҳиссалом билан Иблис лаъанаҳуллоҳ ўртасида кураш, бир-бирларига бўлган қарама-қаршилик давом этиб келмоқда. Ер юзида мусулмон бор экан, у билан шайтон ва унинг инсу жиндан бўлган лашкарлари ўртасида кураш давом этаверади. Кофирлар мусулмонларни Исломдан чиқариш, динларини йўқотиш учун, динларини қолоқ, ҳозирги замонга тўғри келмайдиган ёки оғир, амал қилиб бўлмайдиган қилиб кўрсатиш учун ва бундан бошқа ғаразлар йўлида турли-турли ҳийлалар қилишади. Кофирларнинг энг катта макр-ҳийлаларидан бири кинофильмлардир. Улар бутун жамиятга таъсир қилиб, ўзгартириб юбориши мумкин.\nБугунги кунда телевизор ва видеомагнитофонга эга бўлиш муаммо эмас. Йигирма, йигирма беш йил олдин кино кўрмоқчи бўлган одам кечқурунни кутар, кўчага чиқиб кинохона кассаси олдида навбатда турар, агар машҳурроқ кино бўлса, ур-тўполон билан чиптани ўз нархига ёки қимматроққа сотиб олар, сўнгра кино томошасига кирар эди. Аммо бугунги кунда хоҳлаган пайтда, исталган кинони кўриш чой ичишдан кўра енгилроқ бўлиб қолди. Бугунги кунда телеканалларнинг ҳисобига ҳам етиб бўлмаяпти. Телевизор қаршисига чиройли ўрнашиб ўтираётган одам, мен бир иймонимни қувватлантириб олайин, деган нияти йўқлиги ҳам махфий эмас. Ундай бўлса нима учун ўтирдингиз, деб сўрашнинг ҳожати бўлмаса керак, чунки бу маълум нарса!\nБугунги кунда “АҚШ, Мексика, Буюк Британия, Франция, Ҳиндистон ва Русия кинофильмлари иймонни қувватлантиради”, деган фикрни, алҳамдулиллаҳ, ҳеч ким кўтармайди. Бугунги кунда кинофильмлар мусулмонлар хонадонларининг ич-ичига кириб кетди, ҳатто энг ичкари ётоқхоналаригача кузатиб, ухлатиб қўядиган бўлиб кириб келди. Шунинг учун ҳам халқни кинофильмлардан қайтариш у ёқда турсин, у ҳақда гап очишнинг имкони бўлмаяпти.\nБиз бугунги дарсимизда кинофильмларнинг мусулмонга зарарлари ҳақида сўз юритамиз, кейин уларнинг фойдаси қанчаю зарари қанчалигини ўзингиз хулоса қилиб оласиз.\nФильм томоша қилиш мусулмоннинг қалбини қалқитади\nБиз: «Эй қалбларни тебратувчи Зот, қалбимни динингда мустаҳкам қил, саботли айла», яъни иймонимиз қалқиб турмасин, безовта бўлмасин, бизда яқийн-қатъий ишонч қарор топсин, деб Аллоҳдан сўрашга буюрилганмиз. Кинофильмлар мусулмоннинг қалбини тебратиб юборади. Қандай қилиб тебратмасин?! Ҳолбуки, фильмлар энг дабдабали уйларда, энг гўзал маиший жиҳозлар рангида, энг чиройли одамлар иштирокида суратга олинади. Улар фильмда қатнашаётганларида ўзларини роса айш-ишратда яшаётганнамо қилиб кўрсатишади, нопок озиқ-овқатларга, эҳтиросларга берилиб ҳаёт кечиришади. Кинода шундай кўрсатилади. Уни кўраётган одамнинг миясига, ҳаётда шунча ноз-неъматлар бор экан, наҳотки шунча нарсадан маҳрум бўлиб яшасам, деган хаёл урилади. Бу хаёл уни тарк этмайди ва ақли қолиб, нафси билан фикр юрита бошлайди. «Шунча ноз-неъматлардан мени тўсаётган нарса нима?» У тўсиқ дини ва ақидаси бўлиб кўринади. Шайтон қулай фурсатдан фойдаланиб, унга дини ва эътиқодини ёмонлай бошлайди, ҳамма бало шунда, сени шунча нарсадан тўсаётган шу дин, одамларни қара, маза қилиб юришибди, деб васваса қила бошлайди. Шундан кейин унда олдин иккиланиш пайдо бўлади, дини, эътиқоди тебранишга тушади, қалқиб безовта бўлади. Дини тебранганидан кейин инсон субутини йўқотади. Натижада, ибодатларни дангасалик билан қиладиган, қилганда ҳам кино қаҳрамонларининг гап сўзлари, ҳатти-ҳаракатлари ҳақида хаёл суриб қиладиган бўлади ва бориб-бориб — Аллоҳ асрасин — намозни тарк қилиши ҳам мумкин.\nФильмлар туфайли мусулмон динига бўлган ғаюрлигини йўқотади\nКино томоша қилаётган мусулмондан динига бўлган ғаюрлик-қизғонч туйғулар кўтарилади, уларнинг ўрнини эса, ўша кўраётган фильмидаги ахлоқ ва одатлар эгаллайди. Кино кўраётган одам актёрлардан нафратланайин, башараларини кўриб, уларга бўлган ғазабимни бир янгилаб олайин, деб экран қаршисида ўтирмайди, балки роҳатланиб, ҳатто бутун вужуди кўз ва қулоқ бўлиб ўтиради. Аслида, соф мусулмон: «Энг ҳақ дин, энг олий хулқ ва энг олий ҳаёт тарзи, энг олий дунёқараш менда», деб қатъий эътиқод қилади. Агар бутун халойиқ бир томонда бўлиб, унинг ёлғиз ўзи бир томонда қолса ҳам, ўзини ҳақ билади, чунки у мусулмон, унинг йўли жаннат йўли, энг тўғри ҳаёт тарзи уники. Бошқалар йўлларининг охири дўзах, ҳаёт тарзлари ботил, залолатдир.\nАллоҳ таоло айтади: «Албатта, Аллоҳ наздида мақбул бўлган дин фақат Ислом динидир» (Оли Имрон сураси, 19).\nАйни суранинг 85–89- оятларида бундай дейди: «Кимда-ким Исломдан ўзга дин истаса, бас (унинг «дини» Аллоҳ ҳузурида) ҳаргиз қабул қилинмайди ва у охиратда зиён кўргувчилардандир. Иймон келтириб, пайғамбарнинг ҳақ пайғамбар эканига гувоҳ бўлишганидан кейин ва уларга далил-оятлар келганидан кейин кофир бўлган кимсаларни Аллоҳ қандай ҳидоят қилсин?! Аллоҳ зулм қилгувчи қавмни ҳидоят қилмайди. Уларнинг жазоси — устларига тушажак Аллоҳнинг, фаришталарнинг ва барча одамларнинг лаънатидир. Улар азоблари енгиллатилмаган ҳолда дўзахда абадий қолгувчилардир ва уларга (бу азоб бирон лаҳза) кечиктирилмайди»\nФильмларни томоша қилаётган одамда динга бўлган ғаюрлик кўтарилишига сабаб кино қаҳрамонлари кофир ва бадбахт инсонлар эканидир. Бу кинолар куфр оламидан кириб келган, у ерларда ароқ ва зино ҳаром ҳисобланмайди. Демак, мазкур фильмлар орқали кириб келаётган фалсафа, дунёқараш, турмуш тарзи мусулмонникининг ғирт акси. Ароқхўрлик базмлари, ярим яланғоч ойимлар билан ўйинга тушиш, бўса олишлар, “тунги клублар”дан лавҳалар… буларга термилиб ўтирган мусулмоннинг диний ғайрати қандай ҳам йўқолмасин?! Диний ғайрати бор одам Аллоҳ ҳаром қилган бирон иш содир бўлаётганини кўрса, Аллоҳ учун ғазаби келиб, дарҳол бу мункар ишни тўхтатишга ҳаракат қилади. Кино томоша қилиб ўтирган мусулмонда ғайрат қолмаганидан бировни қайтариш у ёқда турсин, ўзи қайтарилишга лойиқ бўлиб ўтирибди.\nАллоҳ ҳар бир мусулмоннинг қалбига диний ғаюрлик-жонкуярликни берсин!\nМусулмон одам кинофильм кўраётганида ғайридинларнинг ақидаларидан таъсирланади\nКинофильмларнинг аксарияти у ёки бу йўл билан уни ишлаб чиқарувчиларнинг динига тарғиб қилади ёки ўз ақидасини сингдиришга ҳаракат қилади. Масалан, кино қаҳрамон бирор ишга киришаётганида, ёрдамга муҳтож бўлиб қолганида ўзларининг ботил олиҳаларига сиғинади, ибодат рамзи бўлган ҳаракатларни қилади. Улар кинофильмлар орқали Яратувчи, ҳаётнинг бошланиши, ғайб олами; фаришталар, жинлар, жаннат ва дўзах ҳақидаги ўз ақидаларини тасвирлаб, томошабинларга сингдиришади. Натижада, мусулмон киши фаришталарни хаёлига келтирса, қайсидир фильмда кўрган нуроний (аёл шаклидаги) махлуқотни тасаввур қилса, жаннат ва дўзах ҳақида фикр юритганда дунёнинг энг гўзал манзараларини ёки қайнаб турган катта дошқозонни кўз ўнгига келтиради. Ҳолбуки, жаннат ва дўзах улар тасвирлаган нарсалардан минг чандон фарқли. Ҳаётнинг бошланишини эса, Дарвин назарияси бўйича тушунадилар. Мусулмон киши қандай қилиб, Одам алайҳиссалом ва Ҳаво Момони ўз фарзандлари билан ибтидоий жамоа тузумида яшаган деб тасаввур этади. Одам алайҳиссалом пайғамбар бўлган, Аллоҳ унга барча нарсаларнинг номини ўргатган, уларга кийим туширган, нимани емоқ ҳалол, нимани емоқ ҳаромлигини баён қилган. Буларнинг барчасига Қуръонда далил бор, баҳсимиз чўзилиб кетмаслиги учун уларни зикр қилиб ўтирмаймиз.\nБулардан ташқари, мусулмон киши кинофильмлар томоша қилиш сабабли кўплаб моддий, маънавий ва диний зарарланади. Ахлоқи бузилади, ўрнакни солиҳ салафлар қолиб, киноактёрлардан олади. Биз зарарга одамлар тушунчаси билан эмас, Ислом тушунчаси билан қараймиз. Қиёмат куни савобни камайтирадиган, ундан маҳрум қиладиган ёки жазога дучор қиладиган ҳар бир ҳаракат ва амал зарардир. Абу Масъуд розияллоҳу анҳу деди: «Расулуллоҳ соллаллоҳу алайҳи ва саллам: «Қиёмат кунида тўрт нарсадан сўралмай туриб одам фарзандининг оёқлари турган жойидан кимирламайди: умрини қандай ўтказганидан; йигитлигида нима амаллар қилганидан; бойликларини қаердан топиб, қаерларга сарф этганидан ва (илмига) қандай амал қилганидан», дедилар (Имом Термизий ривояти: ҳасан ҳадис).\nМазкур ҳадис тарозисига фильм томоша қилувчи мусулмонни солиб қарайлик: кино унинг соатлаб вақтини олади-ку! Қайси оқил кино кўриш учун сарфлаган умрига, экран қаршисида ёшлик даврини хазон қилганига, кино учун сарфлаган жарақ-жарақ пулларига Аллоҳ менга ажр беради, деб айтади?!\nКинонинг маънавий зарарларидан: томошабин юриш-туришда, кийинишда, таомланишда, гап-сўзларда кино қаҳрамонларига тақлид қилади. Бу алфоздаги мусулмонни кўрган кишида унинг мусулмонлигига шубҳа уйғонади.\nСериалларни томоша қилиш орқали, хусусан, Мексика сериалларидан ака қандай қилиб уканинг хотини билан ўйнашишни, оталар ўғлининг жуфти ҳалолини ўзига маъшуқа қилиб олишни, хотин эри йўқ пайтларда кимлар билан, қандай қилиб дон олишишни, хуллас, турмушда қандай хиёнатлар бўлса, барини ўта намунали суратда таълим олади. Бу нарсалар мусулмоннинг дини ва ахлоқига қўшиб, охиратини ҳам барбод қилади. Фильм қаҳрамони кулса, кулади, қайғурса, қайғуради, ҳатто йиғласа, йиғлайди. Аслида, мусулмон киши Аллоҳ учун дўстлашиши ва Аллоҳ учун ёвлашиши керак бўлган ўринда кофирларни яхши кўриб, уларнинг душманларини ёмон кўра бошлайди.\nКўз қалбнинг туйнуги, дейилган. Инсоннинг қалби оқ қоғозга ўхшайди, ҳар бир қилинган гуноҳ сабабли унга бир қора нуқта тушади. Нуқталар тушаверади-тушаверади, охир-оқибат қалб қоп-қора бўлади. Ана энди у яхшиликка буюрмайдиган ва ёмонликдан қайтармайдиган бўлиб қолади. У Аллоҳ азза ва жалла «Мутаффифийн» сурасида хабар берган дил эгасидир: «Улар жазо (қиёмат) кунини ёлғон дейдиган кимсалардир! У (кун)ни фақат барча гуноҳга ботган тажовузкоргина ёлғон дер! Қачон (ундай кимсага) Бизнинг оятларимиз тиловат қилинса, у: «(Бу) аввалгилардан (қолган) афсоналар», дер. Йўқ (ундоқ эмас)! Балки уларнинг дилларини ўзлари касб қилгувчи бўлган гуноҳлари қоплаб олгандир!» (12–14-оятлар).\nРасулуллоҳ соллаллоҳу алайҳи ва саллам аъзоларнинг зиносини зикр этарканлар: “Кўзнинг зиноси (ҳаромга) қараш”, деганлар. Мусулмон эркак ва аёл кўзини ҳаромдан сақлашга буюрилган: “(Эй Муҳаммад соллаллоҳу алайҳи ва саллам), мўминларга айтинг, кўзларини (номаҳрам аёлларга тикишдан) тўссинлар ва авратларини (ҳаромдан) сақласинлар! Мана шу улар учун энг тоза (йўлдир). Албатта, Аллоҳ улар қилаётган ишлардан хабардордир. Мўминаларга ҳам айтинг, кўзларини (номаҳрам эркакларга тикишдан) тўссинлар ва авратларини (ҳаромдан) сақласинлар! Ҳамда (зарурат сабабли) кўриниб тургандан бошқа зеб-зийнатларини (яъни, устларидаги одатий ҳижоб либосларидан бошқа зеб-зийнатларини номаҳрамларга) кўрсатмасинлар ва кўкларкларини (юзларига қўшиб бошларидан ташлаган) рўмоллари билан тўссинлар!” (Нур сураси, 30–31-оятлар).\nЭй мусулмон биродар, шунча гаплардан кейин яна кинога қайтасизми ёки ўзингизни бир ҳисоб-китоб қилиб, сизни яратган, кўрадиган икки кўзни сизга инъом этган, тинч-тотувликда яшатиб қўйган Раббингиздан ҳаё қилиб, бу ишингизни ташлайсизми? Агар ташласангиз, сизга жаннат бўлсин! Ташламасангиз, Одил Парвардигордан қилмишингизга яраша жазо олишга ҳам тайёрланинг, У бандаларига зулм қилмайдиган адолатли Зотдир!\nСуҳбатимизга “Қоф” сурасидан баъзи оятларнинг маъноларини келтириш билан якун ясаймиз. (Танбеҳ: Оятларда келган “кофир” калимаси мутлақ кофирга ҳам, мусулмонман, деятуриб, Аллоҳнинг буйруқларидан юз ўгираётган, Унинг неъматларига нонкўр бўлаётганларга ҳам тегишлидир).\n«Аниқки, инсонни Биз яратганмиз, (демак), унинг нафси васваса қиладиган (яъни кўнглидан ўтган барча) нарсаларни ҳам биламиз. Биз унга жон томиридан ҳам яқинроқмиз. Зотан, ўнг ва чап (томон)да ўтирган икки қабул қилувчи (ёзиб турувчи фаришта инсоннинг айтган ва қилган барча яхши-ёмон сўз-амалларини) қабул қилиб-ёзиб турурлар. У бирон сўзни талаффуз қилмас, магар (талаффуз қилса) унинг олдида ҳозиру нозир бўлган бир кузатгувчи (фаришта у сўзни ёзиб олур). Мана ўлим мастлиги (яъни жон чиқар пайти) ҳаққи-рост (етиб) келди. (Эй инсон,) бу (ўлим) сен қочгувчи бўлган нарсадир. (Қайта тирилишга даъват қилгувчи) Сур ҳам чалинди. Бу (кофирларга азоб) ваъда қилинган Кундир! Ва ҳар бир жон ўзи билан бирга (уни маҳшаргоҳга) ҳайдагувчи (бир фаришта) ва (унинг қилиб ўтган амалларига) гувоҳлик бергувчи (бир фаришта) бўлган ҳолда келди. (Эй инсон,) аниқки, сен бу (оғир Кун)дан ғафлатда эдинг. Бас, Биз сендан пардангни (яъни мана бу Қиёмат Куни ҳақидаги шак-шубҳаларингни) очиб юбордик. Энди бу Кун сенинг кўзинг жуда ўткирдир. Унинг (осийнинг) яқини-ҳамроҳи (бўлган, унинг қилиб ўтган гуноҳларини ёзиб-гувоҳлик бергувчи фаришта) деди: «Мана бу (номаи аъмол) менинг ҳузуримда ҳозиру нозир бўлган нарсадир». (Шундан кейин дўзах ходимларидан икки фариштага айтилур): «Барча (Ҳаққа қаршилик қилгувчи) қайсар, яхшиликни манъ қилгувчи, зўравон ва (Аллоҳнинг динига шак келтиргувчи) кофир-кўрнамакни жаҳаннамга ташланглар! (Қай) бир кимса Аллоҳ билан бирга бошқа бир «илоҳ» қилиб олса (яъни ёлғиз Аллоҳга бирон нарса ё кимсани шерик қилса), бас, уни қаттиқ азобга ташланглар!» Унинг яқини (бўлган шайтон): «Парвардигоро, уни мен туғёнга солганим йўқ, лекин унинг ўзи (ҳақ йўлдан) йироқ-залолатда бўлди», деди. (Аллоҳ кофир ва унинг шайтонига) айтди: «Менинг даргоҳимда талашиб-тортишманглар, аниқки, Мен илгари сизларга (кофир ва осий бўлганлар охиратда азобга гирифтор бўлишлари тўғрисида) ваъда қилганман. Менинг даргоҳимда (ваъда қилинган) сўз ўзгартирилмас ва Мен бандаларга зулм қилгувчи ҳам эмасдирман». У Кунда Биз жаҳаннамга «тўлиб битдингми?» дермиз, у эса «Яна қўшимча борми?» дер.\nЖаннат тақводор зотларга йироқ бўлмаган (бир маконга) келтирилди (ва уларга дейилди): «Мана шу (неъматлар) сизларга — ҳар бир (Аллоҳга) қайтгувчи, (ўз аҳдини) сақлагувчи (риоя қилгувчи), ғайбдаги Раҳмондан қўрққан ва тавба-тазарруъ қилган дил билан келган кишиларга ваъда қилинаётган нарсалардир. Унга (жаннатга) тинч-омон кирингиз! Бу (кун) мангу (қоладиган) Кундир». Улар учун у жойда хоҳлаган нарсалари бордир. Ва яна Бизнинг даргоҳимиздаги қўшимча (иззат-икром)лар ҳам бордир» (16–35-оятлар).\nAvvalgi maqolaҲаром амаллар: Бировнинг ерини тортиб олиш\nKeyingi maqola Буюк имомларга қаратилган маломатларни бартараф этиш (12)


Шоабдумалик ота ёдгорлиги Тошкентдан 40 км масофада - Оҳангарон магистралининг ёнида, Оҳангарон дарёсининг ўнг қирғоғида жойлашган.\nФанлар академиясининг хабар қилишича, ёдгорликнинг жануби - жануби-шарқида жойлашган аҳоли пункти ҳудудида кўп йиллар давомида рухсатсиз шудгорлаш ва экин экиш ишлари олиб борилган.\n2018 йилдан буён бу ерда «Олтин Мерос» халқаро хайрия жамғармасининг Тошкент вилояти бўлими ташаббуси ҳамда молиявий кўмаги билан Ўзбекистон Республикаси Фанлар академияси Археологик тадқиқотлар институти ва ЎзР ФА Тарих институти қўшма экспедиция гуруҳи томонидан кичик қидирув ишлари олиб борилди.\nИлмий изланишлар натижасида ушбу ёдгорликда Қорахонийлар даврига оид (X-XI асрлар) турар-жой мажмуаси топилди. Ушбу ёдгорликни сақлаб қолиш учун қазилма ишлари олиб борилган умумий майдони 200 кв.м. жойнинг тепасига шип ўрнатилди. Бу Тошкент вилоятида ўраб олинган археологик ёдгорликнинг биринчиси бўлди.\nХабарда айтилишича, Шодмалик ота мажмуаси ҳозирги шаклда туристик диққатга сазовор жой бўлиб, унга Шодмалик ота мақбараси, археологик жой - очиқ осмон остидаги музей ва стационар археологик база киради. Келажакда Шодмалик ота мажмуаси негизида археологик музей қурилиши режалаштирилган.


tashkent.uz Tashkent.Uz - 2016 Йил 9 Ойлик Статистик Ҳисобот (Диаграмма Кўринишда)\n2016 йил 9 ойлик Статистик ҳисобот (Диаграмма кўринишда)\n1. Тошкент шаҳрининг мамлакат иктисодиётидаги ўрни.\n2. Корхона ва ташкилотлар.\n3. Саноатда махсулот ишлаб чиқариш.\n4. Товар ва хизматлар бозори.\n5. Кичик бизнес ва хусусий тадбиркорликни ривожи.\nПечать 13 Декабрь 2016 Ўқилди: 2932\nСайтда фойдаланувчилар сони: 205


Прокуратурани текширувчи Адлия вазирлиги бошқармаси Бош прокуратуранинг ўзига ўтди\n11 апрел 2021, Тошкент вақти: 01:10\nЎзбекистон ҳукуматидаги Озодлик манбаларига кўра¸ бундан бир неча йил аввал президент ташаббуси билан Адлия вазирлигида прокуратура фаолиятини назорат қилиш учун махсус тузилган бошқарма¸ Бош прокуратуранинг ўзига қайтган. Айтилишича¸ Бош прокуратура таркибидаги Ички хавфсизликни таъминлаш инспекцияси эндиликда бошқармага айлантирилган.\nЎзбекистон президенти ўтган ҳафта қўл қўйган фармонга мувофиқ Адлия вазирлигидаги прокуратура устидан назорат олиб борувчи бошқарма тугатилди.\nАйни фармонга кўра¸ прокуратура фаолиятини назорат қиладиган бошқарма Ўзбекистон Бош прокуратурасининг ўзида ташкил қилинади.\nБу фармон матни билан танишишга уринган Озодлик мухбири Ўзбекистон расмий нашрларидан бу фармонни топишга муваффақ бўла олмади.\nЎзбекистон ҳуқуқ тизимларидаги манбанинг айтишича, прокуратурадаги ўз-ўзини текширадиган бошқарма Адлия вазирлигидаги прокуратура устидан назорат қиладиган бошқарма самара бермаганлиги учун ташкил қилинган:\n- Адлия вазирлигида уч йил олдин Ўзбекистон президенти ташабусига кўра тузилган бу бошқарма амалда бирор марта прокуратура устидан текширувни амалга оширмади. Эсингизда бўлса¸ Ўзбекистон президенти мажлисда Бош прокурорга қараб¸ “Сизларни текширадиган одам борми ўзи?” деб савол берган эди. Ана шундан кейин тезда Адлия вазирлигида бошқарма тузилди. Аммо бошқарма прокуратурани текширишга журъат қила олмади. Ўзбекистон Бош прокуратурасида олдиндан ўз ички назорат бўлими бор эди. Ҳар ҳолда самарали ишлар эди. Ҳозир ўша тизим базасида бошқарма тузиладиган бўлди¸ дейди Озодликнинг Ўзбекистон ҳуқуқ тартибот органларидаги манбаси.\nЎзбекистон Вазирлар Маҳкамасидаги Озодлик манбаси прокуратура фаолияти устидан ички назорат баробарида ташқи назорат ҳам мавжудлигини айтади:\n- Прокуратуранинг Минюст назоратидан чиққани тизимни мукаммалаштириш билан боғлиқ. Олдин Суд тизими прокуратурага қарар эди¸ бу бекор килинди. Прокуратура Минюст назоратида эди¸ бу ҳам бекор қилинди. Минюстни вазифаси судлов тизими йўналишини белгилаш экани боис шундай қарор қабул қилинди. Айни пайтда президентнинг хавфсизлик масаласи бўйича маслаҳатчиси прокуратурани назорат қилади. Бундан ташқари МХХ да прокуратурани назорат қилиш бўлими бор. Прокуратурани ҳеч ким назорат қилмайди¸ деган гап жуда ҳам тўғри эмас. Айниқса¸ Ўзбекистонда ўта кучли назорат тизими бор¸ ҳар бир прокуратура вакили ҳам под калпак юради¸ дейди Ўзбекистон Вазирлар Маҳкамасидаги Озодлик манбаси.\nОзодлик манбасининг иддаосига кўра¸ Ўзбекистон Бош прокуратурасидаги янги бошқарма Бош прокурорнинг биринчи ўринбосари Шерзод Матиев раҳбарлигида шакллантирилмоқда.\nЎтган ой Бош прокурорнинг биринчи ўринбосари лавозимига тайинланган 36 яшар Шерзод Матиев бу лавозимига қадар прокуратура тизимида ички хавфсизлик масалаларига мутасаддилик қилади.\nРеспублика Бош прокуратурасида ўз-ўзини текширадиган бошқарма тузилгани ҳақида прокуратура расмий сайтида маълумот йўқ.\nОзодликнинг бу хабар ортидан туғилган саволларига Бош прокуратура расмийлари жавоб беришни истамади.\nЎзбекистон Республикасининг 1992 йилда қабул қилинган "Прокуратура тўғрисидаги" қонунига кўра¸ Бош прокурор президент ва Олий Мажлис олдида ҳисоб беради; прокуратура ходимларининг қонунга номувофиқ ҳатти-ҳаракатлари бўйича текширув ўтказиш эса Бош прокуратура ҳузуридаги прокуратура органлари ички хавфсизлигини таъминлаш инспекцияси зиммасига юклатилган.


Тошкентнинг қатор кўчаларида транспорт воситалари ҳаракати тўхтатилди - UzNews.uz\nТошкентнинг қатор кўчаларида транспорт воситалари ҳаракати тўхтатилди\nТошкент шаҳрининг бир қатор кўчалари ва майдонларида 10 январгача транспорт воситалари ҳаракати вақтинча тўхтатилди.\nТошкент шаҳар ҳокимлиги ва ИИББнинг хабар беришича, Тошкент шаҳрида Янги йил сайиллари бошланиши муносабати билан шаҳримизнинг бир қатор кўчалари ва майдонларида 24 декабрдан 10 январгача транспорт воситалари ҳаракати вақтинча тўхтатилди.\n- Буюк Турон кўчаси – Алишер Навоий кўчасидан Ислом Каримов кўчасигача;\n- Зарафшон кўчаси – Алишер Навоий кўчасидан Ислом Каримов кўчасигача;\n- Матбуотчилар кўчаси – Ш.Рашидов кўчасидан Амир Темур ҳиёбонигача;\n- Бухоро кўчаси – Буюк Турон кўчасидан Тараса Шевченко кўчасигача ;\n- Истиқлол кўчаси – Буюк Турон кўчасидан Мустақиллик кўчасигача;\n- Мустақиллик кўчаси – Зарафшон кўчасидан АмирТемур ҳиёбонигача;\n- Себзор кўчаси – Алишер Навоий кўчасидан Цирк биносигача;\n- Суггали ота кўчаси – Заргарлик кўчасидан Дилбанд кўчасигача.\n- “Compass” савдо мажмуаси олди майдони;\n- Хадра майдони (Ўзбек давлат цирки олди майдони)\n- Алгоритм даҳасидаги “Roison Elektronics” корхонаси олди майдони Халқлар Дўстлиги санъат саройи олди майдони;\n- Алишер Навоий номидаги Ўзбекистон Миллий кутубхонаси ҳамда “Hyatt Regency” меҳмонхонаси олди майдони;\n- “Next” савдо мажмуаси олди майдони;\n- Бектемир тумани Маданият ва аҳоли дам олиш маркази олди майдони;\n- Темирйўлчилар маданият саройи олди майдони;\n- Алишер Навоий номидаги опера ва балет театри олди майдони;\n- Мирзо Улуғбек номидаги марказий боғ;\n- “Green Park” майдони;\n- “Эко боғ” ҳудудлари;\n- Тошкент ҳайвонот боғи олди майдони;\n- “Ашхабод” маданият ва истироҳат боғи ҳудуди;\n- “Дўстлик” маданият ва истироҳат боғи ҳудуди.


Ўзбекистонлик 25 яшар Давронбек исмли йигит таксичи ва унинг шериги қурбони бўлганини айтиб берди.\n- Бугун Тошкентдан Домодедово аэропортига икки соат олдин етиб келдим. Ёнимга 35-37 ёшлардаги одам келиб, Хоразм шевасида гапирди. У ерда 1000-800 рублга бошқа таксичилар олиб бориб қўяман деб турибди. Автобус ёнига келиб бу одам “Срочно юришим керак – 1 одам бўлса 100 рублга олиб кетаман метрогача!”, деди. Машинасига ўтирдим. Москва ҳалқа йўлига борганида у бурилди. Тўғри юришимиз кераклигини гапирсам у бензин қуйиб олишни баҳона қилди. Кольцевойдаги “Вегас” савдо маркази тагига стоянкага кирганидан кейин, ёнида ухлаб келган маст одам уйғонди. Пул сўради, мен 100 рубль берсам, “Сен 6750 рубл тўлайсан!”, деди.\nДавронбек алданганини тушуниб, тортишишга уриниб кўрганини, аммо улар ортидан яна иккита такси машинаси келиб тўхтаганини айтаркан, воқеанинг давомини бундай ҳикоя қилди:\n"Шу пайт биз турган жойга “ДПС” ёзуви бор полиция машинаси яқинлашиб келди. Мен бақириб, ойнани урдим, аммо улар кўрмасликка олди ва бошқа томонга бурилди. Хоразмлик киши менинг сумкамни, документларимни олди. Дўстларим уларнинг карточкасига пулни ўтказганидан кейингина машина эшигини очиб берди, ҳужжатларим ва сумкамни қайтарди. Кейин улар кетди".\nМосквада 6 йилдан бери ишлаб келишини гапирган муҳожир йигит, Москвага, айниқса, Домодедово орқали учиб келаётган юртдошларига арзон нарх таклиф қилаётган нотаниш таксичилардан эҳтиёт бўлишни тавсия қилди.\nДомодедово транспорт полицияси бундай вазиятларда зудлик билан полиция бўлинмаларига мурожаат қилишни тавсия қилмоқда.


Жиззахда кекса аёл 19 метр чуқурликдаги...\n24.11.2020 14:41 1 3645\nЖиззах вилоятида ФВВнинг вилоят бошқармаси қутқарувчилари эҳтиётсизлик туфайли қудуққа тушиб кетган кекса аёлни қутқариб қолишди.\n2020 йилнинг 24 ноябрь куни эрталаб соат 7:30 да Жиззах вилояти Ғаллаорол тумани «Лалмикор» МФЙ ҳудудида истиқомат қилувчи 69 ёшли фуқаро уй қудуғидан сув олиб чиқмоқчи бўлиб, эҳтиётсизлик оқибатида қудуқ ичига тушиб кетган.\nВоқеа содир бўлган жойга зудлик билан катта лейтенант Боҳодир Норбобоев бошчилигидаги Фавқулодда вазиятлар вазирлиги вилоят бошқармаси қутқарув гуруҳи етиб борган.\nҚудуқнинг чуқурлиги 19 метрни ташкил этади. Қутқарувчи Шодиёр Ҳайдаров махсус арқон ёрдамида қудуққа тушиб, кекса аёлни хавфсиз олиб чиққан. У дарҳол касалхонага юборилган.\nҚайд этилишича, жабрланувчи жиддий жароҳатлар олмаган. Шифокорлар унинг ҳолатини ижобий деб баҳоламоқда.\nФВВ Жиззах кекса аёл


Икир-фикрлар ёки 2 821 969 унция ўзбек олтини\nСовет даврида Ўзбекистон олтинларининг қайга кетишини деярли ҳамма яхши биларди¸ аммо мустақилликнинг 18 йили давомида бу олтинларнинг қайга кетаëтганини деярли ҳеч ким билмайди.\nГлобал молиявий бўҳрон замонида - на пул ва на қимматбаҳо қоғозлар қиммати қолган бир пайтда¸ олтиннинг¸ хусусан Ўзбекистон олтинининг қанчалик катта бойлик экани ҳақда ҳеч ўйлаб кўрдингизми?\nNYMEX биржасида ўтган ҳафтанинг сўнгги иш кунида бўлиб ўтган савдода олтин 2008 йилнинг мартидан буён энг қиммат нархга кўтарилди. Ўша куни олтин 26 доллару 10 центга қимматлаб, бир унцияси 1002 доллару 20 центга баҳоланди.\nБу хабарни эшитгач биз Ўзбекистонда қазиб олинадиган олтинни пулга чақиб кўрмоқчи бўлдик.\nMetaltorg. ру сайти 22 феврал куни эълон қилган бир мақолада ёзилишича, Ўзбекистон олтин қазиб олувчи дунёдаги энг йирик 10 давлатнинг биридир.\nЎзбекистон бу соҳадаги илғорлар рўйхатида Жанубий Африка республикаси (дунё бўйлаб қазиб олинадиган олтиннинг 15 фоизи) АҚШ (11%) Австралия (11%) Хитой ва Россия (7-8 %дан) Перу, Канада ва Индонезиядан (6-8%дан) кейин туради.\nMetaltorg. ру сайтига кўра, Ўзбекистонда бир йилда 80 тонна олтин қазиб олинади.\nЎзбекистонлик таҳлилчи Комрон Алиев фикрича, бу маълумотга ишонса бўлади.\n- Бу нормал рақам. Совет давридаям Ўзбекистонда тахминан шунча олтин қазиб олинган. Баъзи йиллари 100 тоннага ҳам етган. Бироз камайган вақтлари ҳам бўлган. Умуман олганда эса, 80 тонна нормал рақам, дейди Комрон Алиев.\nМана энди ҳисоб-китобларга ўтамиз.\nДемак, 23 феврал куни бир унция олтиннинг нархи 1002 доллару 20 цент бўлди.\n1 унция 28, 349 граммга тенг. (Аниғи 28, 349 523 125 грамм)\n10 унциянинг¸ Сиз тингловчи кўниккан граммдаги кўрсаткичи янада аниқроқ: 10 унция олтин 283 ярим граммдир.\nЎзбекистонда бир йилда 80 тонна олтин қазиб олиниши ёдингиздадир.\n80 тонна олтин 2 821 969 унция бўлади.\nЭнди бир унция олтиннинг нархи шу кунда 1002 доллару 20 цент эканлигини эсланг.\nДемак, Ўзбекистонда бир йилда қазиб олинадиган олтиннинг миқдори - 2 821 969 унцияни 1002 доллару 20 центга кўпайтирамиз.\nКўпайтма 2 миллиард 828 миллион 177 минг 360 доллардир.\nДемак, Ўзбекистонда бир йилда қазиб олинадиган 80 тонна олтиннинг ҳаммаси жаҳон бозорида сотилса, мамлакатга – қарийб 3 миллиард доллар тушади.\nБироқ бу рақамдан қазиб олинган олтиннинг таннархини чиқариб ташлаш керак.\nMetaltorg. ру сайтининг ёзишича Ўзбекистонда қазиб олинадиган бир унция олтиннинг таннархи ўртача 130 доллардир.\n80 тонна олтиннинг жаҳон бозори нархидан унинг таннархи - 366 855 970 долларни айириб ташлаймиз.\nАйирма 2 461 321 390 доллардир.\nРақамлардан чарчамаган бўлсангиз, яна бир арифметик амални бажариб кўрайлик.\nЎзбекистонда шу кунда 27 миллион нафар атрофида одам яшайди. Келинг, аниқ 27 миллион нафар, деб олайлик.\nБир йилда қазиб олинадиган 80 тонна олтин жаҳон бозорида сотилса, 2 461 321 390 доллар соф фойда тушишини эсланг.\nШунча пулни 27 миллион кишига бўламиз. Бўлинма - 91 доллар бўлади.\nДемак, Ўзбекистонда бир йилда қазиб олинадиган 80 тонна олтин тўлалигача жаҳон бозорида сотилсаю тушган пул аҳолига бўлиб берилса, ҳар бир ўзбекистонликка 91 доллардан тегиши мумкин.


Ислом Тўхтахўжаев: Минск йиғини иккинчи даврада олдидан айни муддао бўлди\n28 июнь, 2018, 14:28\nТеглар:Суперлига | Локомотив\nЎзбекистон Пепси Суперлигасида давралар оралиғида вужудга келган танаффусдан унумли фойдаланиш учун Минск шахрига йўл олган “темирйўлчилар” машғулотларни давом эттирмоқда. “Локомотив” матбуот хизмати жамоа ҳимоячиси Ислом Тўхтахўжаев билан ушбу йиғин ҳақида кичик сухбат уюштирди.\n- Ислом, машғулотлар қандай ўтмоқда? Жамоа иккита учрашув ўтказди, ушбу учрашувлар қандай кечганлиги тўғрисида ўз таасуротларингиз билан ўртоқлашсангиз.\n- Минск йиғини биз учун айни муддао бўлди. Бу ердаги об-ҳаво ўтказилган ўйинлардан кейин тезроқ тикланишга ёрдам беради. Яна бу шахар бизга бегона эмас, бир неча йилдан бери Минск шахрида чемпионатимизнинг кейинги давраларига тайёргарлик кўряпмиз. Ўтказилган икки учрашувга келсак, биринчи учрашувда кўплаб ҳавфли вазиятлар яратишимизга қарамасдан рус клубига имкониятни бой бериб қўйдик. Иккинчи учрашувда эса йирик ҳисобда ғалаба қозондик. Йиғинларда асосан натижаларга эътибор берилмайди. Энг аввало жамоавий ўйинни янада кучайтириш, яратилган вазиятларни голга айлантириш, ўз ўйин услубимизни янада такомиллаштириш устида иш олиб борилади.\n- Суперлигада 15 та учрашув якунланди. Ўз ўйинингиз, “Локомотив” қайд этган натижадан кўнглингиз тўлдими?\n- Биринчи даврадан ҳеч кимнинг кўнгли тўлмади. Бу ерда жамоа рахбарияти, футболчилар, мураббийлар штаби ва албатта мухлисларимизнинг ҳам. Ҳозир жамоамиз ўзига мос бўлмаган ўринда турибди. Иккинчи даврада энди биринчи даврада йўл қўйилган хато ва камчиликларни бартараф этиб яна ўзимизнинг жойимизга қайтамиз.\nАзизбек Аманов: Олдимизга жиддий мақсадлар қўйилган ва уни бажариш керак\n"Бунёдкор" - "Локомотив" ўйини бошқа стадионда ўтади, сабаби...


Трамп Ким Чен Индан «жуда яхши» хат олганини айтди - Daryo\n18:27, 10.08.2019 13652\nТрамп Ким Чен Индан «жуда яхши» хат олганини айтди\nТрамп КХДР раҳбаридан «жуда яхши» хат олганини айтди ва уни «ўта шахсий» дея таърифлади. «Интерфакс»нинг ёзишича, АҚШ президенти бу ҳақда Оқ уйда бўлиб ўтган журналистлар билан учрашувда маълум қилган.\nТрампнинг сўзларига кўра, яқинда КХДРда учирилган ракеталардан Ким Чен Иннинг ўзи ҳам норози бўлган. Шу билан бирга, Трамп Шимолий Корея у билан музокаралардан сўнг ядро қуролини синовдан ўтказмаётганини таъкидлаган.\nТрамп ядросизланишни муҳокама қилиш учун Ким Чен Ин билан яна бир марта учрашиши мумкинлигини истисно қилмаган.\n07:50, 03.05.2022 74759\n14:25 Бугун 0\n14:12 Бугун 796\n13:59 Бугун 2558\n13:44 Бугун 6249\n07:30, 15.05.2022 78849\n22:38, 14.05.2022 62510\n22:30, 15.05.2022 50911\n18:10, 14.05.2022 49127


Халқимиз осойишталиги йўлида - Халқ сўзи\n09:10 20 Июнь 2018 Жамият\nПрезидентимизнинг шу йил 19 июндаги “Тошкент шаҳрида жамоат тартибини таъминлаш, ҳуқуқбузарликлар профилактикаси ва жиноятчиликка қарши курашиш самарадорлигини ошириш бўйича қўшимча чора-тадбирлар тўғрисида”ги қарори жамоат тартибини сақлаш, ҳуқуқбузарликлар профилактикаси ва жиноятчиликка қарши курашиш соҳасидаги фаолиятни янада такомиллаштиришга қаратилгани билан ниҳоятда аҳамиятли бўлди.\n— Айтиш жоизки, ўтган давр мобайнида Тошкент шаҳрида давлат органлари ва фуқаролик жамияти институтларининг изчил ҳамкорлигида ушбу соҳада сезиларли ишлар амалга оширилди, — дейди Тошкент шаҳар ИИБ бошлиғи ўринбосари Азизхон Умархонов. — Энг асосийси, қирқдан ортиқ норматив ҳужжатлар қабул қилинди. Бундан ташқари, Ички ишлар вазири ўринбосари — ички ишлар бош бошқармаси бошлиғи ҳар ўн кунда халқ олдида ҳисобот бериши ҳамда ташкил этилган ички ишлар идоралари фаолиятини мувофиқлаштириш бошқармаларининг бошлиқлари ҳар чоракда, уларнинг ўринбосарлари эса ҳар ойда халқ депутатлари туман Кенгашлари сессияларида ҳисобот беришлари тўлиқ йўлга қўйилди. Ички ишлар бош бошқармаси қуйи тизимлари барча шахсий таркибининг 75 фоизи ҳозирги кунда ташкил этилган ички ишлар бўлимларига тушириб берилди. Навбатчилик қисмлари йўлга қўйилди. Мақсадимиз фуқароларнинг ҳуқуқ ва эркинликларини таъминлаш, ҳуқуқбузарликларнинг олдини олишга қаратилган.\nБу саъй-ҳаракатларнинг амалий натижаси ўлароқ, Тошкент шаҳрида ўтган 5 ойда умумий ҳисобда жами 3020 та жиноят содир этилиб, ўтган йилнинг шу давридагига нисбатан 2680 тага, яъни 47 фоиз камайишига эришилган. Жумладан,талончиликлар 60 фоизга, ўғриликлар 53 фоизга, фирибгарликлар 39 фоизга, безориликлар 54 фоизга, енгил тан жароҳати етказиш жиноятлари 36 фоизга, ўртача оғирликдаги тан жароҳати етказиш жиноятлари 55 фоизга камайган. Жиноятларнинг фош этилиши даражаси эса 94 фоизни ташкил этади.\nАлбатта, соҳада эришилган натижалар, хусусан, жиноятларнинг қарийб\n50 фоизга пасайгани кишини қувонтиради. Лекин битта бўлса ҳам у барибир жиноят, ҳар бир қонунбузарлик ортида эса инсон, қўйингки, бутун бир оила тақдири, жамиятимиз осойишталиги туради. Президент қарорига мувофиқ ишлаб чиқилган “Хавфсиз пойтахт” концепцияси эса куну тун бирлашган патруллик хизматларини йўлга қўйиш орқали пойтахтимизни хавфсиз ҳудудга айлантиришга хизмат қилади.\nТан олиш керак, сутканинг, айниқса, кечки ва тунги вақтларида ҳуқуқ-тартибот органлари куч ва воситаларининг тезкор ҳаракати, уларнинг дислокацияси ҳамда қўйилган вазифаларни ижро этиш сифати етарлича самарадор эмаслигини амалиётнинг ўзи кўрсатмоқда. Агар кейинги 5 ой мобайнида Тошкент шаҳрида рўйхатга олинган жиноятлар таҳлил қилинганда, кечки ва тунги вақтларда қасддан одам ўлдириш 8 тага, қасддан оғир тан жароҳати етказиш 32 тага, қасдданўртача тан жароҳати етказиш20 тага, енгил тан жароҳати етказиш 23 тага, босқинчилик 6 тага, талончилик13 тага, ўғирлик 18 тага, транспорт воситаларини олиб қочиш 11 тага, безорилик 40 тага ошганига гувоҳ бўлиш мумкин.\n— Тунги жиноятлар асосан кўнгилочар масканлари ва жамоат жойларидаги безорилик ҳамда ўғирликлардан иборат, — дейди Олмазор тумани Ички ишлар органлари фаолиятини мувофиқлаштириш бошқармаси бошлиғи ўринбосари Акмал Баҳромов. — Авваллари бир нечта маҳаллалар ҳудудини назорат қилиш ишларига биргина профилактика инспектори билан йўналишли пост патруль хизмати ходимлари жалб этиларди. Қарорга асосан эса келгусида назорат ишларини тунги вақтда янада изчиллик билан олиб бориш кўзда тутилган. Бу, ўз навбатида, тунги вақтда жиноятчиликнинг олдини олиш, ҳуқуқбузарликларга қарши курашиш, ҳудудларда биронта ҳам жиноят содир этилмаслигини таъминлашга хизмат қилади.\nШу каби ҳолатларнинг олдини олишга қаратилган Президент қарори Тошкент шаҳрида ҳуқуқ тартибот органлари хизмат фаолиятини ташкил этишнинг сифат жиҳатидан янги тартибини,кечки ва тунги вақтларда ўзаро якдил ҳаракатларнинг самарадор механизмларини жорий этиш, жамоат тартибини сақлаш, ҳуқуқбузарликлар профилактикаси ва жиноятчиликка қарши курашишда инновацион усуллардан кенг фойдаланишни назарда тутади. Қарорга мувофиқ ишлаб чиқилган “Хавфсиз пойтахт” концепцияси эса шу йилнинг 1 июлидан, Тошкент шаҳрида синов тариқасида татбиқ этилади. Унга кўра, бир суткада 3 сменалик узлуксиз патруль хизмати йўлга қўйилади, соат 16:00 дан 08:00 гача бўлган вақтда назоратни кучайтириш мақсадида эса Ички ишлар органларининг ЙПХ ва ППХ ҳамда Миллий гвардия бўлинмаларининг 70 фоизидан кам бўлмаган саф қисмлари жалб қилинади. Бундан ташқари, сутканинг кечки ва тунги вақтларида Ички ишлар ва прокуратура органларининг профилактика, тезкор-тергов бўлинмалари, маъмурий судлар, адвокатура, шунингдек, судга доир тиббий экспертиза хизмати ходимлари ҳам фаолият олиб боради.\nҚарорга мувофиқ, жойларда Алоқа ва жамоат тартибини сақлаш кучларини мувофиқлаштириш мобиль марказлари фаолияти йўлга қўйилмоқда. Мазкур ҳаракатланувчи мобиль марказлар кечки ва тунги вақтларда хизмат ўташга жалб қилинган жамоат тартибини сақлаш кучларини назорат қилишда, уларни бошқариш ва самарали ҳаракатини ташкил этишда Ички ишлар бўлимларига кўмаклашади.\nХалқаро Геллап ташкилоти томонидан тузилган сўнгги рейтинг натижаларига кўра, Ўзбекистон — дунёнинг энг хавфсиз мамлакатлар бешталигидан ўрин олди. Бу мамлакатимизда тинчлик-хотиржамликни таъминлаш борасида олиб борилаётган саъй-ҳаракатларнинг халқаро майдондаги эътирофи ҳамдир. “Хавфсиз пойтахт” концепцияси эса мамлакат миқёсида қарор топаётган тинчликва осойишталикнинг чинакам муқаддимаси бўлиб қолади, десак асло муболаға бўлмайди.\nАхборот-таҳлил мультимедиа маркази


Раъно Юлдашева: “Ҳар бир қиз гўзалдир. У оила меҳрига лойиқ.” » Ўзбекистон Хотин-қизлар қўмитаси\nБош саҳифа » Долзарб мақолалар » Раъно Юлдашева: “Ҳар бир қиз гўзалдир. У оила меҳрига лойиқ.”\nРаъно Юлдашева: “Ҳар бир қиз гўзалдир. У оила меҳрига лойиқ.”\n6-04-2018, 21:00 komitet 943 0\nРаъно Юлдашева - Фарғона вилояти Қўқон шаҳар махсус енгил саноат касб-ҳунар коллежининг директори. У бу масканда 20 йилдан бери меҳнат қилиб келади. Раъно опа қизларнинг таълим олиши ва тарбиясига ўзгача ёндашадилар. Биз Раъно Юлдашевага мактабда олиб борилаётган ишлар ва кейинги қадамлар хусусида саволлар билан мурожаат қилдик.\n-Опа, айтингчи, қизлар ушбу махсус таълим коллежига асосан қандай сабабларга кўра жойлаштириладилар?\n-Коллежимизда бутун Ўзбекистондан келган 200 дан ортиқ қизларимиз бор. Уларнинг бу ерга жойлаштирилишларига асосий сабаб оилаларидаги салбий муҳит ва меҳрнинг йўқлигидир. Кўп ҳолларда оила аъзолари ўртасидаги муносабатларнинг таранглашуви оқибатида қизлар уйларидан чиқиб кетадилар ва мактабга бормай қўядилар. Яна бир сабаб оилада ижтимоий ҳолатнинг танглигидир. Баъзи ота-оналар, фарзандаларини деярли қаровсиз ҳолда қолдириб турли хорижий давлатларга чиқиб кетишмоқда. Баъзилари, катта ёшдаги бобо ва бувилари ёки бошқа қариндошлари қарамоғида қоладилар. Улар эса кўпинча болалар билан яхши муносабат ўрната олмайди, уларга етарлича эътибор ва меҳр бера олмайди. Қаровсиз қолган болалар, ҳатто, таълим масканларига бормай қўядилар. Кўча – куйда бегона инсонлар билан танишиб, улар билан дўстлашади. Баъзилари эса, ҳуқуқбузарликлар содир этади. Натижада, бизнинг таълим масканимизга олиб келинади.\n-Опа, албатта бу ачинарли ҳолат. Хуш, бу каби ҳолатларнинг олдини олиш мумкин ва қандай?\n-Ота-оналар фарзандларига меҳр кўрсатишга етарлича вақт ажратмайдилар. Улар пул ишлаш билан бандлар. Болалар эса эътибордан четда қоладилар. Ҳаётнинг энг оғир дамларида ҳам болалар ўз ота-оналари билан бирга бўлишлари лозим. Уларнинг меҳри ва парвариши билан бир қаторда керакли ижтимоий хизматлар асосий муаммоларни ечишга ёрдам бериши мумкин. Биз қиз болалар хусусида гапираётган эканмиз, шу нарсани таъкидлаб ўтмоқчиманки, қиз боланинг энг яқин дўсти унинг онасидир. Ҳар қандай қиз ўз онасидан ибрат олади. Шу сабаб қиз бола вояга етаётган маҳалда она унинг ёнида бўлмоғи шарт. Бундан ташқари, бугунги кунда давлатимизда қиз болалар учун таълим олиш, мусиқа ўрганиш, спорт билан шуғулланиш ва бошқа кўплаб имкониятлар мавжуд. Бу имкониятлардан тўлақонли фойдаланиш зарур.\nГуруч кўрмаксиз бўлмайди. Ота-она ўз фарзандига етарлича эътибор бера олмаётган экан, маҳаллий ташкилотлар бу борада бефарқ бўлмасликлари лозим. Керак бўлса доимий назоратга олиб улар билан ишлашлари зарур. Бу ташкилотлар оиладаги ҳолатдан хабардор бўлсаларгина керакли ёрдамни кўрсатиши, зўравонлик, таҳқирлаш ва бепарволикнинг олдини олиши мумкин бўлади. Хотин-қизлар қўмитасининг маҳаллий бўлинмалари ҳам болалар, айниқса қизларни ҳимоя қилишда муҳим рол ўйнашлари зарур. Яна бир масала шундан иборатки, маҳалла фаоллари ва мутасаддилари ҳам ота-оналар ҳамда болалар билан тўғри мулоқот қилиш бўйича малакаларини оширишлари лозим. Улар оила муаммоларига қандай ёндашиш, ҳолатни мониторинг қилиш ва керакли чораларни кўриш бўйича махсус кўникмаларга эга бўлишлари лозим.\n-Раъно опа бу ер ўз номи билан ёпиқ турдаги таълим муассасаси. Албатта, бу ерда ишлашнинг ўзига яраша қийинчиликлари бор, тўғрими?\n-Албатта. Қизлар бизнинг коллежимизга келганида авваламбор, уларнинг юрагига йўл топишимиз зарур. Биз ўқитувчиларимизнинг салоҳиятини ошириш учун уларни махсус ўқув курсларига юбориш имкониятларига эга эмасмиз. Шунинг учун ҳам ишлаб чиқаришдан ажралмаган ҳолда ўқитишни коллежимизнинг ўзида ташкил қилишимиз лозим. Мен ҳолатни тушуна оладиган, қийинчиликларни эътиборга олиб, мунтазам равишда амалий тавсиялар бера оладиган малакали тренерларни таклиф қилишни истар эдим. Қизлар муассасамизга келгач, дастлабки олти ойда жиддий қийинчиликларга юз тутамиз. Улар ўз олилаларини соғинадилар, қочиб кетишга ҳаракат қиладилар ва биз билан мулоқотдан ўзларини олиб қочадилар. Биз қўлимиздан келганича ҳаракат қиламиз ва охир-оқибатда улар билан яхши муносабатларни ўрнатишга эришамиз. Аммо, билим ва касбий кўникмаларни шакллантириш бўйича махсус тренинглар ташкил қилинса, бу ўқитувчи ва тарбиячиларимизга катта ёрдам берган бўлар эди.\nЎқитувчиларимиз ўз фанлари бўйича кучли мутахассислардир, аммо улар ижтимоий хизмат ходимлари эмас. Улар ўз ўқувчилари билан мулоқот қилишда қийинчиликларни бошдан кечирадилар. Баъзан улар олдимга келиб, қанчалик ҳаракат қилмасинлар талабалари билан ўзаро мулоқотни шакллантира олмаётганликларини билдирадилар. Мен ўзимни уларнинг ўрнига қўйиб кўришим мумкин. Бу осон эмас. Шунинг учун ҳам уларнинг салоҳиятини ошириш учун назарий ва амалий машғулотлар ташкил қилинса айни муддао бўлар эди.\nҲозирда биз ҳар бир қизимизнинг ҳолатини баҳолаш ҳамда уларнинг реабилитацияси, ўз оилалари ва жамиятга қайта интеграцияси бўйича индивидуал режаларни ишлаб чиқиш ҳамда амалга ошириш бўйича лойиҳани ишлаб чиқмоқдамиз. Ҳаракат режаси, шунингдек, қизларнинг реабилитациясига ёрдам берувчи бошқа тадбирларни ҳам ўз ичига олган. Яқинда Ўзбекистон Хотин-қизлар қўмитаси ва БМТ Болалар жамғармаси (ЮНИCЕФ) биргаликда қизлар учун терапия сифатида фотосессияни ташкил қилдилар.\nКелгусида руҳшуносларимиз қизларимизга малакали маслаҳат беришда уларнинг портретларидан фойдаланадилар. Шу билан бирга, коллежимизда фотосуратлар кўргазмасини ташкил этиш режамиз ҳам бор. 200 дан ортиқ қизлар суратга тушди. Ушбу тадбирни қизларимиз ўзгача бир кўтаринки кайфиятда қабул қилаётганликларини кўриб жуда хурсанд бўлдим. Бу қизлар ўзига бўлган ишонч ва эътиборга муҳтождир. Уларнинг барчаси меҳрибон ва эътиборли оила муҳитига лойиқ.\nЎзбекистон Хотин-қизлар қўмитаси биносида ишчи гуруҳ йиғилиши бўлиб ўтди\n19-02-2018, 15:04 Қўмита янгиликлари


Замонамизнинг энг истеъдодли режиссёрларидан бири бугун, 31 октябрда ўз юбилейини нишонламоқда. ТАСС нашри Питер Жексоннинг кино оламидаги фаолиятига назар ташлади.\nПитер Жексонга "сэр" дея мурожаат қилиниши унинг Британия империяси ордени кавелери эканлигидан далолат бермайди. У ўз ватани орденлари билан тақдирланган: Янги Зеландия ордени — ушбу мамлакатнинг энг олий ордени ва Буюк хизматлари учун ордени — бу мукофот унга "сэр" дея мурожаат қилинишга сабаб бўлган.\nПитер Жексон бугунги кундаги энг машҳур Янги зеландиялик бўлса керак, зеро бу орол-давлат билан айнан унинг номи боғланади. Жексон "Узуклар ҳукмдори" ва "Хоббит" фильмлари воқеаларини Янги Зеландияда суратга олиб, ер чеккасидаги бу орол-мамлакатни кўпчиликка танитди.\nЖексон Янги Зеландия пойтахти Веллингтон яқинидаги Пукеруа-Бэй шаҳрида туғилган. Ўша ернинг ўзида у илк фильми — Bad Taste ("Ёмон дид")ни 3 минг долларга суратга олган. Жексоннинг ўзи ҳам ушбу фильмда иккита ролда намоён бўлган. Фильм илиқ қарши олинган ва уни 12 мамлакат прокатига сотишга муваффақ бўлинган.\nЖексон ўзининг деярли барча фильмларида роль ўйнаган, "Узуклар ҳукмдори" ва "Хоббит"нинг беш қисми шулар жумласидандир, у одатда кичик сўзсиз ролларни ижро этади.\nУ Биринчи жаҳон уруши вақтидан қолган самолётларнинг тўлиқ ишчи нусхаларини йиғиш ва қайта тиклашга қизиқади.\nЖексон илк фильми устида ишлаш чоғида Фрэн Уолшни учратиб қолади ва унга уйланади. Жуфтлик икки фарзандли бўлади. Фрэн эрининг барча фильмларида у билан елкама-елка туриб меҳнат қилади: энг аввало сценарийнавис ва продюсер ёки саундтрэк муаллифи сифатида. Дарвоқе, Фрэн ҳам турмуш ўртоғи каби уч карра "Оскар" соҳибаси.\nПитер Жексоннинг "Қиролнинг қайтиши" фильми 11та "Оскар" мукофотига муносиб кўрилган. Фильм номзоди қўйилган барча номинацияларда ғолиб бўлган. "Узуклар ҳукмдори"нинг икки қисми яна 6та "Оскар"лик бўлган.\n2005 йилда унинг "Кинг-Конг" фильми катта экранларга чиқиб, учта техник "Оскар"ни қўлга киритди ва Жексоннинг дунё миқёсидаги блокбастерлар яратувчи бош режиссёр мақомини яна бир бор тасдиқлади.\nПитер Жексон Premiere журнали томонидан кино саноатининг энг нуфузли шахслари рейтингида етакчилик қилади.\nБугунги кунда IMDB.com сайти хабарига кўра, режиссёр икки мультфильмни суратга олмоқда: "Тинтиннинг саргузаштлари" ва ҳозирча ном берилмаган яна бир мултфильм. Бу ленталарнинг қачон экранларга чиқиши номаълум.\nрежиссёр Питер Жексон "Оскар" мукофоти


Ëзувчи Ҳамид Исмоилов.\nТаниқли ўзбек ëзувчиси Ҳамид Исмоиловнинг “Жинлар базми” романиниг илк боблари муаллифнинг Интернетдаги Фейсбук саҳифасида эълон қилина бошланди.\nХозир Лондонда истиқомат қилаëтган ëзувчи Ҳамид Исмоиловнинг Озодлик мухбирига билдиришича, янги роман 1938 йили отиб ўлдирилган ўзбек ëзувчиси Абдулла Қодирийнинг сўнгги кунлари ҳақида ҳикоя қилади.\n- Абдулла Қодирийнинг ҳаëти, 1937 йил 31 декабрда қамалганидан бошлаб то 4 октябр 1938 йил отилгунига қадар ҳаëти асосан тасвирланган. Лекин бу фақат Абдулла Қодирийнинг қамоқда ëтган ҳаëти ҳақида эмасда, унинг асари ҳақида, кўнглига тугиб юрган асари ҳақида. Чунки бизга маълумки, қамалишидан олдин Абдулла Қодирий Музайяна Алавия, бошқа ëзувчиларга айтганки, мен бир роман ëзмоқчиман деган. Бу роман ўзбек адабиëтшунослигида “Канизак “романи деган таъбир остида кирган. Лекин аслида бу канизак ҳақида эмасда Ойхон пошшо деган хўжа қиз ҳақида, дейди Ҳамид Исмоилов.\nРус ëзувчиси Михаил Булгаковнинг “Уста ва Маргарита” романи қаҳрамони Воланд “қўлëзмалар ëнмайди”, деб ҳитоб қилади ва печка ичида ëниб кул бўлган қўлëзмани асл ҳолига келтиради.\nСталин қатағони пайтида ëндирилган китоблар ҳақидаги энг некбин манзара бу. Ҳаëт ҳақиқати эса китобдагидан фарқли.\n1937 йил декабр ойида Абдулла Қодирий қамоққа олинганида унинг ҳали чоп қилинмаган қўлëзмалари ëқилади.\nБу қўлëзмалар ичида "Канизак" романи ҳам бўлгани таҳмин қилинади.\nБу роман ўша пайтда фавқуллода машхур бўлган “Ўтган кунлар” романидан ҳам таъсирли бўлиши ҳақида Тошкент ва Самарқанддаги адабиëт аҳли орасида ошиғич гап сўзлар тарқалган эди.\nРоман тақдир тақозоси билан уч амирга ҳамтўшак бўлган канизак ҳикояси экани мунаққидлар тарафидан қайд қилинади.\nБу китобнинг КГБ ўтëқарлари тарафидан “ўзбек ëзувчилари” ëзган “хулоса”га биноан ëқиб юборилгани ҳақида архив маълумотлари бор холос.\nЗамонавий ўзбек ëзувчиси Ҳамид Исмоилов ўша ëзилмаган китобни қувваи ҳофиза ëрдамида “қайта тиклаш”га уринганини айтади.\n- Қодирий бу романни ëзаëтганда ҳибсга олинади. Мен ўз асаримда Қодирийнинг қамоққа олиниш арафаси ва отилгунга қадар қамоқдаги кунларини қаламга олдим, дейди Ҳамид Исмойил.\nҚодирий қабрини сўрар Отабек...\nСуҳбатдошга кўра, Қодирий ëза бошлаган тарихий роман сюрреалистик тарзда қамоқда ҳам давом этади.\nҚодирий ўз романидаги қаҳрамонлари билан қамоқда учрашади. Озод бўлишига ишонган Қодирий қамоқда ҳам роман учун материаллар йиғади.\nАммо КГБ аскари милтиғидан отилган қўрғошин ўқ Абдулла Қодирий умрига нуқта қўяди.\nРоман қўлëзмаси КГБ нинг махсус печкасида ëниб кул бўлади.\nҲамид Исмоилов ўз асарини Интернетга бобма-боб илиб қўяëтганини айтади.\nСовет пайтида ўзбек носири ëзган роман 40 мингдан 60 мингга қадар ададда нашр қилинар эди.\nМустақиллик пайтда нашр қилинган китобларнинг тиражи минг, икки мингдан ошмагани кузатилади.\n“Қоғоз” китобларни ўқиш камайган бир пайтда Интернетда китоб мутоала қилиш кўпайгани айтилади.\nЎзбекистондаги Интернет сайëрларининг 9 миллионга етганини ва мамлакат ташқарисидаги бир неча миллион ўзбекларнинг ҳам Интернетда фаоллигини ҳисобга олган Ҳамид Исмоилов ўз китобини Фейсбукда бобма-боб эълон қила бошлади.\n- Фейсбук орқали бобма-боб ҳозир чоп этаяпман. Демак куни кеча бошладим бу нарсани. Ўзимнинг сайтимда ҳам чоп этиб бораяпман.\nОзодлик билан суҳбатлашган Фейсбук турғунлари Абдулла Қодирийга илкис қизиқишлари боис бу романнинг виртуал мутоаласини бошлаганини айтишди.\nРоман муаллифи ўқувчиларнинг Қодирий тақдирига дардкашлигидан муттасир бўлганини айтади:\n- Биласизми, бу романни машинкада босган аëл ўзбек аëли, йиғлаб-йиғлаб ўқибди. Менга энг асосий баҳо шу. Яна бир катта аëл баъзи сўзларни тушунмаганида машинкачи аëлдан сўраб юрган қайнонаси ҳам китобни қўймасдан ўқиб чиқибди. Шу менга энг катта баҳо, дейди Ҳамид Исмоилов.\nНовқатда туғилиб Лондонда яшаëтган ëзувчи\nҲамид Исмоилов 1954 йили Фарғона водийсидаги Новқат қишлоғида туғилган. Ҳарбий билим юртини тугатиб зирҳли қуролдан ўқ отувчи мерган гувоҳномасини олди.\nҲарбий маслакдан воз кечган Ҳамид Исмоилов Тошкент давлат университетида филологиядан тахсил олди. Илк шеърлар китобини 1987 йил Тошкентда рус тилида чоп қилдирди.\nҲамид Исмоилов 1992 йили бир гуруҳ хорижий журналистлар билан биргаликда “Ҳилолга ошиқ Фарғона” ҳужжатли филмини суратга олганидан сўнг расмий Тошкент назарида исталмаган шахсга айланди.\n1992 йилда Ўзбекистондан чиқариб юборилганидан кейин ёзувчи Франция, Германия, АҚШ, Буюк Британия ва Россияда бир неча китобларини эълон қилди.\nҲамид Исмоиловнинг асарлари ҳозир ҳам Ўзбекистонда тақиқланган.\nҲамид Исмоилов “Темирйўл” романи ва бошқа китоблари билан биргаликда Эдинбург китоб ярмаркасига таклиф этилган.\nҲамид Исмоилов ушбу анжуманнинг "Қамоқдаги ёзувчилар" дастури доирасида ҳалигача Ўзбекистон қамоқхонасида ётган ўзбек ёзувчиси Мамадали Маҳмудовнинг асарларидан парчалар ўқиди.\nИсмоиловнинг асарлари Британиянинг “Rossica”, АҚШнинг “Aatsee” адабий совринларига лойиқ кўрилган.\nҚуйида Ҳамид Исмоил билан суҳбатни тинглашингиз мумкин:


09:35 / 21.08.2017\nКубада «акустик ҳужум»га учраган америкалик ва канадалик дипломатлар сони аввал тахмин қилинганидан кўпроқдир. Бу ҳақда CNN телекомпанияси АҚШ маъмуриятининг 2 нафар юқори лавозимли мулозимига асосланган ҳолда хабар қилмоқда.\nТаъкидланишича, АҚШнинг 10 дан ортиқ дипломати ва уларнинг оила аъзоларига ҳужум қилинган. Бундан аввал атиги икки кишига шундай хуруж қилинган, деб ҳисобланар эди.\nАмерикалик мулозимларнинг сўзларига кўра, айрим ҳужумлар чоғида товушли қурол Америка дипломатларининг қароргоҳларидан узоқда бўлган. Шу билан бирга, товушли ҳужумлар салбий жисмоний ҳиссиётлар, бош оғриғи ва эшитишнинг йўқолишига сабаб бўлган.\nАввалроқ, АҚШ давлат департаменти мамлакатдан икки нафар кубалик дипломатни чиқариб юборган эди. Бунга америкалик мулозимлар соғлиғи билан боғлиқ айрим «ҳодисалар» асос сифатида кўрсатилганди.


Никоҳ муқаддас риштадир — Zamaxshariy.uz\nНикоҳ муқаддас риштадир\nЯратган зот бизга шундай меҳрибонки у бизни жуфт бўлиб никоҳ асосида яшашга буюргандир. Аллоҳ таъоло инсонга нима яхши бўлса шунга буюради.\nИнсон дунёда бахтли ва саодатли яшаши учун Аллоҳнинг амри асосида яшамоғи лозим.\nОила никоҳ асосида қурилар экан, у эр ва хотин зиммасига бир неча вазифаларни юклайди. Чунки шу вазифалар орқали оиланинг мустаҳкамлиги ва бахти таминланади.\nАммо баъзи бир оилаларни кўрамиз ёки эшитамиз-ки арзимас сабаб ила ажралиш ёки хотинига “талоқ” қўйиш ҳолатлари учраб турибди. Энг афсусланарлиси, бу ҳолат кейинги вақтларда кўпайиб бормоқда.\nЭр-хотин орасидаги муомала аввало, муҳаббат, севги, раҳм-шафқат асосида бўлиши талаб этилади. Шунинг учун ҳам, баъзи тушунмовчилик туфайли дарҳол бир-бирига зулм қилишга ўтиш керак эмас. Ҳазрати Умар (розияллоҳу анҳу) хотинига муҳаббати йўқ бўлиб қолгани учун уни талоқ қилмоқчи бўлган одамга: “Шўринг қурсин, Оила муҳаббат учун қурилмаганми? Риоя қани? Масъулият қани? деб қаттиқ танбеҳ берган эканлар.\nИсломда никоҳ Аллоҳ таолонинг исми ва Пайғамбаримизнинг суннатлари ила қурилган муқаддас риштадир. Шундай экан, уни шунчаки ёки арзимас сабаб ила бузиб бўлмайди.\nАбу Ҳурайра (розияллоҳу анҳу)дан ривоят қилинади: Пайғамбаримиз (соллаллоҳу алайҳи ва саллам): “Ким Аллоҳга ва охират кунига имон келтирган бўлса, қўшнисига озор бермасин ва аёлларга доимо яхшилик қилинг! Чунки улар қовурғадан яратилгандирлар. Албатта, қовурғанинг энг эгри жойи юқори қисмидир. Агар уни тўғрилайман деб уринсанг, синдирасан. Агар уни тек қўйсанг, эгрилиги бўйича қолур. Бас, аёлларга доимо яхшилик қилинг!” дедилар (Имом Термизий ривояти).\nАйбсиз инсон, жумладан, хато қилмайдиган аёл киши ҳам йўқ. Беайб ёлғиз Аллоҳ таолонинг Ўзидир. Аллоҳ таоло аёл кишини ўзига хос табиат билан яратган. Аёл киши хотин бўлиши, она бўлиши ва бу заифаларга тегишли масъулиятларни адо этиши лозим. Шунинг учун ҳам, аёл кишида тез ва таъсирли меҳр кўрсатиш қобилияти бўлиши зарур. Бунинг акси ўлароқ, унда тез аччиқ чиқиш ва оғир нарсани кўтара олмаслик сифати ҳам юзага келган. Аёл киши ўз жинсига мос келадиган машаққатлардан юз ва ундан ҳам ортиқ эркак киши кўтара олмайдиган нарсани кўтариши мумкин, аммо ўзига хос бўлмаган қийинчилик, салгина қўпол муомала, бир оғиз ноқулай сўзни кўтара олмаслиги аниқ. Эр ушбу ҳолатларнинг ҳаммасини ҳисобга олган ҳолда хотинига яхши муомалада бўлиши лозим.\nШунинг учун юқорида келтирилган ҳадисда аёлларга доимо яхшилик қилинг дейилмоқда. Халқимизда ушбу маъно “аёл киши яхши сўзнинг гадоси” деган ҳикматли сўз билан ифода қилинган. Бундан аёл кишига нисбатан унинг муомаласига қараб эмас, балки, доимо яхши муносабатта бўлиш кераклиги келиб чиқади.\nИслом таълимотига кўра оила Яратганнинг розилигини топиш, Пайғамбар алайҳиссалом ахлоқлари, исломий одоб билан зийнатланиш мақсадида қурилади. Шунинг учун динимиз оилани никоҳ асосида қуришга алоҳида аҳамият беради. Аллоҳ таоло айтади: «Аллоҳ сизлар учун ўзларингиздан жуфтлар яратиб, жуфтларингиздан сизлар учун ўғиллар ва набиралар пайдо қилди» (Наҳл сураси, 72-оят). Пайғамбар алайҳиссалом бир ҳадисларида: «Никоҳ менинг суннатимдир, ким суннатимдан воз кечса, у мендан эмас» (яъни умматимдан эмас), деганлар. Демак, никоҳ асосида турмуш қуриш Аллоҳ таолонинг буйруғи, Пайғамбар алайҳиссаломнинг суннатлари экан, мусулмон киши оила қуриш йўлида ҳаракат қилиши, «қўли калталиги»ни рўкач қилиб, буни пайсалга солмаслиги, оиласини шаръий никоҳ асосида қуриши лозим. Никоҳ туфайли инсон ўз насл-насабининг поклигини сақлайди, иффатини асрайди, бузуқлик, зино сингари ҳаром ишлардан тийилади.\nОила ҳаёти ҳеч қачон сидирғасига фақат шоду хуррамлик, бахт-саодатдан иборат бўлмайди. Турмушда ихтилоф ва ташвишлар, қийинчилик ва етишмовчиликлар, мусибат ва ғам-андуҳлар керагича учрайди. Эр-хотин биргалашиб қарши курашсагина уларни енгиш осон кечади, оила хотиржамлиги тезроқ қўлга киради. Агар бундай қийин пайтларда муроса бузилса, ўзаро самимият чекинса, бирининг ташвишига иккинчиси томошабин бўлиб турса, бу оилада тотувлик ошён қуриши амри маҳолдир. Бир машҳур ёзувчи айтганидай, “Муҳаббат, бу–бу бир-бирига тикилиб туриш эмас, балки бир томонга биргаликда тикилишдир”.\nPrevious Post:Ёшлар тарбияси–масъулиятли вазифа\nNext Post:Прозелитизмни зарарли оқибатлари.


Астаюрар – ғаройиб жонзот\nАллоҳ таолонинг ҳар бир махлуқотларида Унинг қудратига далолат қиладиган белгилар, аломатлар бор. Келинглар, Аллоҳнинг қудратига далолат қилувчи жонзотлардан бири билан танишайлик.\nБу майда жонзот илмий тилда Tardigrade деб аталади. Жонзотнинг ҳаракатидан келиб чиқиб, уни “Астаюрар”, “Секинюрар” дейилади. Бу кичик, кўзга кўринмас мавжудот ҳозиргача Ер юзидаги энг кучли, бардошли мавжудот бўлиб келмоқда.\nБу махлуқ ўзи кичик бўлишига қарамасдан 150°С даража иссиққа, -272 даража совуққа бардош берар экан. Бу жонзот шундай тана аъзолари билан жиҳозланганки, ҳужайралари музлаб қолиб, музи эригандан кейин яна яшаб кета олар экан. Танасида катта муз кристаллари ҳосил бўлишига қарши модда бор экан. Бошқа жонзотлар озгина ноқулай шароитда ҳалок бўлиши мумкин. Аммо Астаюрар ўта оғир шароитларда ҳам яшаб кета олар экан. Бу жонзот ўзидаги тана тузилиши ва бошқа имкониятлари билан бошқа мавжудотлардан ажралиб турар экан. Астаюрар ўн йиллар давомида сувсиз, ҳавосиз яшай олар экан. Яъни у ҳаво ва сув бўлмаган шароитда ўн йиллар бўйи вақтинчалик ўлиб, ҳаво ва сувли шароит мавжуд бўлганда, қайтадан яшаб кетар экан.\nТажрибалар исботлашича, астаюрар ультрабинафша нурларининг ўта зарарли даражадаги катта миқдорига ва ҳалокатли гамма нурларига ҳам чидамли экан. Шунингдек, Астаюрар 6000 атмосфера босимига чидамли бўлиб, уммондаги энг чуқур нуқта – Мариана ботиғидаги босимдан кўра олти марта кўпроқ босимга бардош берар экан. Маълумки, Мариана ботиғидаги босим миқдори ҳар бир см²да 1074 кг.дир. Бу босимда жуда кўплаб жонзотлар ҳалок бўлади. Бу босимда кўп жонзотларнинг ҳужайра деворлари ёрилиб, ДНК узилиб, парчаланиб, ҳужайрани ташкил этган моддалар сочилиб кетади. Лекин Астаюрар бу пайтда вақтинчалик ўлим ҳолатига кириб, кейин яна яшаб кетар экан.\nЭлектрон микроскопда олинган ушбу суратда астаюрарни кўриб турибсиз. У саккизта оёқ, мингдан ортиқ ҳужайра, ҳазм қилиш органлари, жумладан, ичаклар, ошқозон, орқа чиқариш йўли кабиларга эга. Шунингдек, асаб тизими, нафас олиш тизими, уммон тубида реакцияга кириша олиш қобилияти каби нарсаларга ҳам эгадир.\nОлимлар бир овоздан “Биз бу махлуқ ҳақида ҳеч нарса билмаймиз. Бизда унинг куч-қуввати, қандай тузилганига бирорта жавоб йўқ. Қолаверса, бизда унинг униб-ўсиши, пайдо бўлиши, келажаги тўғрисида ҳам жавобимиз йўқ” дейишяпти.\nЭволюция назариясини ёқлайдиган кимсаларга саволимиз бор:\n“Агар бу махлуқ эволюция натижасида пайдо бўлган бўлса, бундай ажойиб яшаш тарзи ва имкониятларни у қаердан олди экан?!\nОрадан 500 млн йил ўтган бўлишига қарамасдан нега бу махлуқ ўзидан ҳам кучлироқ, бардошлироқ, имконияти каттароқ бошқа бир махлуққа айланмаяпти?! Шундай қидиб бу махлуқ сохта эволюция назариясини парчалаб ташлайди!”\nМутахассислар айтишяптики, сиз бу жонзотни сувда қайнатишингиз, музлатишингиз, эзиб ташлашингиз, танасидаги сувини қуритиб қўйишингиз ёки уни очиқ фазода қолдиришингиз мумкин. У бундай вазиятларда ҳам яшаб кета олади.\nАллоҳ таоло бу мавжудотнинг ҳужайраларига шундай маълумотларни жойлаб қўйганки, ўша маълумотлар унинг зарарли радиация нарларига чидамли бўлишини таъминлайди. У фазода ҳар қандай махлуқдан кўра кўпроқ яшай олади. Астаюрар 100 йил давомида ўлим ҳолатида туриб, кейин яна яшаб кетиши мумкин.\nҚуръони Каримда ўликдан тирикни чиқариш жараёни ҳақида оятлар бор. Аллоҳ таоло шундай деган:\n“У ўликдан тирикни чиқарур ва тирикдан ўликни чиқарур ва ерни ўлимидан кейин тирилтирур. Шунга ўхшаш сиз ҳам чиқарилурсиз”. (Ҳар бир сонияда қандайдир ўсимлик қурийди, бошқаси уруғдан чиқади. Кимдир ўлади, кимдир туғилади. Бу нарса ерда ҳам, кўкда ҳам, сувда ҳам бўлиб туради. Сон-саноғига етиб бўлмайдиган ушбу жараёнларнинг ҳар бирини Аллоҳ таоло амалга оширади.) (Рум сураси, 19-оят).\nБу жонивор ўлим ҳолатига тўлиқ киради ва бир неча йиллардан кейин сув, ҳавонинг мавжуд бўлиши биланоқ яшашни давом эттиради. Унинг ҳаёти ўликдан тирикни чиқариш жараёнига ёрқин мисолдир.\nТадқиқотчи олимлар айтишича, астаюрар Ер юзида беш юз миллион йил муқаддам мавжуд бўлган. Ушбу жонзот катта сонли бошқа мавжудотлар билан бир вақтда тўлиқ кўринишда зоҳир бўлган. Яъни бу дегани астаюрар ҳеч қандай ривожланиш босқичини босиб ўтмаган. Балки Аллоҳ таоло уни комил шаклда, ажойиб хусусиятли қилиб яратган.\nБу мавжудот олимларни кўп ҳайрон қолдирган. Ҳаво ва сув мавжуд бўлмаган пайтлар (фазо)да у ўлим амалиётини кўрсатиб беришини олимлар кашф этдилар. Бинобарин, у бундай шароитда ўлик ҳайвонга айланади. Шу пайтда унда тириклик энергиясининг ўн мингдан бир қисмигина ишлаб туради. Уни шу ҳолда сувга солинса, яшай бошлайди.\nАрхеологик топилмалар тўғрисидаги фаннинг айтишича, астаюрар бундан беш юз миллион йил олдин кембрий даврида мавжуд эди. Унинг 900 дан ортиқ тури бор. Ҳаммасининг тузилиши, хусусиятлари бир хил бўлиб, ер юзидаги биз билган барча жонзотлардан ажралиб туради.\nШу ўринда “Ҳайвонлар босқичма-босқич ривожланиш натижасида келиб чиққан” деб сафсата сотувчи эволюциячиларга бир мантиқий савол берсак:\n“Астаюрар қайси ҳайвоннинг ривожланган кўриниши?!” Табиийки, жавоб йўқ!\n“Бу ривожланиш қандай содир бўлди?!” Табиийки, бунга ҳам жавоб йўқ!\n“Нима нарса бу жонзотни бошқа жонзотлар ҳалок бўладиган оғир шароитларда ҳам яшай оладиган қилиб қўйди?!” Уларда бунга ҳам жавоб йўқ!\n“Бошқа жонзотлардан ажратиб турадиган хусусиятлар унга қаердан келди?!” Бунга ҳам жавоб бера олишмайди!\n“Бу жонзотнинг генлари қандай?”, “Нима уни табиатдаги энг бардошли ҳайвон қилди?” Улардан бирортаси бунга ҳам жавоб беролмайди. Чунки, бу жонзот ҳам бошқа жонзотлар каби ҳеч қандай ривожланиш, эволюция босқичини босиб ўтмаган. Балки шу кўринишда, шу шаклда яратилган. Аллоҳ таоло унга керакли хусусият ва маълумотларни жойлаб қўйган. Шу хусусиятлар туфайли у бошқа махлуқотлардан фарқ қилади.\nДеярли барча ҳайвонлар сувсиз яшолмайди. Чунки, ҳайвонлар танасидаги ҳужайраларнинг аксари сувдан ташкил топган. Оддий ҳужайра сувсиз қолган пайтда фаолиятдан тўхтайди ва ундаги ДНКлар парчаланиб кетади. Натижада, у шаклини ўзгартириб, майиб бўлиб, яшаш қобилиятини йўқотади.\nЛекин астаюрарнинг ҳужайралари бошқача шакллантирилган. Астаюрарнинг 70 фоизи сувдан таркиб топганига қарамасдан, унинг ҳужайраларидаги ўзига хосликлар ва услублар уларнинг сувсиз муҳитда, қуриб қолганда ҳам енгилмай, яшаб кетишига имкон беради. Астаюрарнинг ДНКси ҳам ўзига хос шакллантирилган.\nДемак, бизнинг олдимизда 500 миллион йил олдин яратилган, ўзига хос тузилиш, яшаш тарзи ва имкониятларга эга бўлган, шу ўзига хослик туфайли бир неча юз миллионлаб йиллардан бери йўқолиб кетмай ўз хусусиятларини сақлаган ҳолда яшаб келаётган мавжудот турибди. Бу мавжудотни ҳам, худди бошқа мавжудотларни яратгани каби Аллоҳ таолонинг Ўзи яратган.\nҚуйидаги қайси гап мантиқан тўғри:\n“Бу кичик жонзот ўзидан олдинги қайсидир жонзотнинг ривожланган кўриниши” деб ҳеч бир илмий далилсиз, юқоридаги берилган саволларга жавоб беролмай айтилган гап мантиқийми?\nЁки “Аллоҳ таоло бу жонзотни яратган ва уни Ўз қудратига далолат қиладиган қилиб шакллантирган. Бунга далил Қуръони Каримда бор” деган гап мантиқийми?\nБу саволларнинг жавобини ҳар бир оқил инсоннинг ўзига қолдирамиз. Қайси гап тўғри, ҳақиқат эканини ақлини ишга солган, тафаккур қилган киши дарров билади.\nҚуръондаги далилни келтириш билан сўзимизни якунлаймиз. Аллоҳ таоло Қуръони Каримда шундай деб марҳамат қилган:\n“Ана ўша Аллоҳ–Роббингиздир. У ҳар бир нарсанинг яратгувчисидир. Ундан ўзга ибодатга сазовор зот йўқ. Бас, қаёққа бурилиб кетмоқдасиз?!” (Аллоҳга ибодат қилмай, қайси томонга бурилиб кетмоқдасизлар?! Аллоҳнинг айтганини қилмай, қаён қараб кетмоқдасизлар?! Аллоҳнинг оятларига амал қилмай, қаёққа кетмоқдасизлар?!) (Ғофир сураси, 62-оят).\nДругие материалы в этой категории: « Зайд ибн Арқам\tФатво ҳайъатига келган саволлар (18-қисм) »


18 апрел 2021, Тошкент вақти: 02:32\nХабарларга қараганда, 19 май куни тахминан соат 10 ларда завод ишчиларидан 7 нафари заҳарланиш ташхиси билан туман марказий шифохонасига ётқизилган. Буни марказий шифохона бош врачи Қаҳрамон Ҳакимов ҳам тасдиқлади. Бош врачнинг айтишича, айни пайтда беморларнинг аҳволи яхши. Уларнинг беш нафари биринчи ёрдам кўрсатилгандан сўнг 20 май куни ўз уйларига жўнатилган. Икки нафари эса яқин кунларда шифохонадан чиқади.\n“Ўзпахтасаноат” бирлашмасининг Бухоро вилояти бошқармаси ишлаб чиқариш бўлими ходими Рашид Жамиловнинг таъкидлашича, завод ҳудудидаги зах сув ва пахта чиқиндилари йиғиладиган жойда газ тўпланиб қолган. Ишчилар шу жойни тозалаётган пайтда заҳарланган.\nР.Жамиловнинг сўзларига қараганда, завод 1999 йилда ишга туширилган. Янги технология асосида ишлайди. Шу боис, ишчиларнинг заҳарланиши мавжуд технологиядан нотўғри фойдаланилгани билан боғлиқ эмас. Шунга қарамай, айни пайтда завод капитал таъмирлаш ишлари олиб бориш учун тўхтатилган.\nМутахассисларнинг айтишича, пахта тозалаш заводларида ишчиларнинг газдан заҳарланиши кўп учрайдиган ҳодиса ҳисобланади. Бу ҳолатлар ишчиларнинг техникавий қоидаларга тўлиқ амал қилмаслиги сабабли рўй беради.


09:45 / 30 март 4387 pdf Ўқиш режими + -\nВа, батаҳқиқ, Биз улардан олдингиларни ҳам синовдан ўтказганмиз. Бас, Аллоҳ, албатта, содиқ бўлганларни ҳам билажак, ёлғончиларни ҳам билажак.\nЯъни «Биз иймон учун имтиҳон-синовларга дучор бўлаётган Муҳаммад соллаллоҳу алайҳи васалламнинг умматидан олдинги мўминларнинг ҳам бошларига худди шундай синовларни солганмиз».\nЯъни Аллоҳ таоло, албатта, мазкур синов ва имтиҳон орқали иймонида содиқ турганларни юзага чиқаради, шунингдек, мўминлик даъвосида юрган ёлғончиларни ҳам танитиб қўяди.\nАгар имтиҳон-синов бўлмаса, ҳамма сиртдан иймон даъвосини қилиб юраверади, унинг сўзининг ҳақиқати, қалбида нима борлиги ҳеч кимга билинмайди. Аллоҳ таоло бандаларининг сир-асрорларидан хабардор Зот, синов орқали бу сир-асрорларни юзага чиқариб, бандаларнинг ҳам бундан хабардор бўлишини жорий қилган.\nИймон йўлидаги имтиҳонлар турлича бўлади. Бу имтиҳонларнинг энг кўп тарқалган тури иймон йўлида бало-офатларга дучор бўлишдир. Бунда мўмин киши иймони туфайлигина кофир ва мунофиқларнинг озор ва қийноқларига йўлиқади. Азоб-уқубатда қолади. Бу хилдаги синов ҳар бир пайғамбар умматидан аксарисининг бошига тушган. Мўминлар кофир ва мунофиқларнинг турли-туман жисмоний ва маънавий қийноқларига учраганлар. Кофирлар уларни масхара қилишар, турли гап-сўзлар билан камситишар, жазолашар эди. Худди шундай синовга Муҳаммад соллаллоҳу алайҳи васалламга иймон келтирган мусулмонлар ҳам дучор бўлдилар. Ушбу ояти карималар нозил этилаётган пайтларда саҳобаи киромлардан Билол ибн Рабоҳ, Аммор ибн Ясир, у кишининг ота-онаси, Айяш ибн Абу Робиъа, Валид ибн Валид, Салама ибн Ҳишом ва бошқалар турли қийноқлар исканжасида эдилар.\nИмом Бухорий ривоят қилган ҳадисда Пайғамбаримиз алайҳиссолату вассалом:\n«Одамларнинг энг шиддатли синовга дучор бўладиганлари пайғамбарлардир. Сўнгра аҳли солиҳлардир. Сўнгра шунга ўхшаб кетаверади. Киши диндорлигининг ҳажмига қараб синалади. Агар динида салобатли бўлса, унга синов ҳам зиёда қилинади», – деганлар.\nМўмин-мусулмонларга ёмонлик қилганлар эса икки дунёда хору зор бўладилар.\nЎша пайтларда кофир ва мушрикларнинг мусулмонларга қарши зулм ва зўравонликлари беҳад кучайган эди. Мушриклар мусулмонларга қарши қўлларидан келган барча ёмонликларни қилишарди. Айниқса, ҳимоясиз, бечораҳол мусулмонларни шафқатсизлик билан қийноқларга солишар, ҳушларидан кетгунларича калтаклашар, баъзан ўлдириб қўяқолишар эди. Мушрикларнинг бу қилмишлари сийрат ва тарих китобларида батафсил келтирилган. Ана шундай пайтларда қийноқ жонидан ўтган мусулмонлар чора ахтариб, ҳабиблари, Пайғамбарлари – Ҳазрати Муҳаммад соллаллоҳу алайҳи васалламга мурожаат қилар эдилар. Биргина мисол келтирамиз:\nҚуръони Каримнинг оятлари эса ҳам мўмин-мусулмонларга, ҳам Пайғамбар соллаллоҳу алайҳи васалламнинг ўзларига тасалли бўлиб тушиб турар эди.\n05:55 / 27.09.2017 1055\n21:21 / 28.09.2017 2908\nАллоҳнинг ҳузурида сўралмайманми?\nЯҳё ибн Абу Касирдан ривоят қилинади .Умар ибн Абдулазизнинг ўлим соати келгач, у йиғлади. .Нега йиғлаяпсиз, эй мўминлар амири Сиз туфайли Аллоҳ кўп суннатларни давоми...\n1142 07:00 / 15 февраль\nЖуҳа исмли ақлли, аммо жуда камбағал бир одам бор эди. У хотинигаndash Эй хотин, бу йўқчиллик жонимизга тегди. Сенда бу гўзаллик, бу чеҳра бор экан, ақлингни ишга солда, давоми...\n4214 12:05 / 13.11.2018\n1115 08:00 / 06 январь\n2743 18:21 / 02.12.2016


Дунёдаги очлар ва семизлар - Fitrat.uz\nБош саҳифа / Хабарлар / Дунёдаги очлар ва семизлар\nДунёдаги очлар ва семизлар\nOktabr 19, 2018\tДунёдаги очлар ва семизларda fikr bildirishni o'chirish 142 Кўришлар\nДунё бўйлаб 150 миллиондан ортиқроқ болалар очликдан азият чекаётган бир пайтда, семизликка мубтало бўлганларнинг сони ҳам кўпаймоқда. Бу ҳақда БМТ Бутундунё озиқ-овқат дастури турк филиали алоқалар бўлими директори Мартин Пеннер маълум қилди.\nПеннернинг сўзларига кўра, жаҳон бўйича очлар сони ўсган. “БМТнинг маълумотига кўра ўтган йилнинг сентябрь ойида оч-нахорлар сони ўсган ва 821 миллион кишини ташкил этмоқда. Бошқача айтганда, ҳозирги кунда дунё бўйича ҳар тўққизинчи одам очликдан азият чекади”. У яна миллионлаб кишиларнинг саломатлиги хавф остида эканлиги, болалар ривожланишидаги салбий таъсирлар ва катталарда семизлик вужудга келаётганлиги ҳақида гапирди.\nШунингдек, Пеннер охирги уч йил давомида очларнинг сони тўхтовсиз ўсаётганини таъкидлади. “Жанубий Америка ва Африкадаги ҳолат ёмонлашмоқда. БМТнинг озиқ-овқат хавфсизлиги ҳақидаги баёнотида келтирилишича, очарчиликка иқлим ўзгариши, қурғоқчилик, қишлоқ хўжалиги маҳсулотлари ҳосилдорлигининг пасайиши, шу билан бирга, ҳарбий тўқнашувлар ва иқтисодий вазиятлар сабаб бўлмоқда”.\nПеннернинг сўзларига кўра, Осиёда 515 миллион, Африкада 672 миллион, Лотин Америкаси ва Кариб ороллари мамлакатларида 150,8 миллион киши очарчиликка мубтало, хабар беради TRT.\nАйни вақтда, семизликдан дунё бўйлаб 672 миллион киши хасталанган. Бу ҳар саккизинчи киши демакдир. 5 ёшдан кичкина ривожланишда орқада қолаётганлар сони 150,8 миллионга етди, кўп овқат ейиш ва семизликдан азият чекувчи 5 ёшгача бўлган болалар сони 38,3 миллионни ташкил этмоқда.\nАввалги 19.10.2018 й. Тавба – ибодат\nКейинги Фаластин ривожланаётган давлатлар “Катта еттилиги”га бошчилик қилади\nMart 11, 2017\t6,428\nIyun 1, 2018\t4,422


Хитойда кучли ёмғирлар оқибатида 8 киши ҳалок бўлди, 6,7 минг инсон эвакуация қилинди\nХитой жануби-ғарбий ва марказий туманларида юз берган кучли ёмғирлар ҳамда сув тошқинлари оқибатида 8 киши ҳалок бўлди, етти нафари бедарак йўқолди, яна 6,7 минг инсон хавфсиз жойга эвакуация қилинди. Бу ҳақда ХХР Фуқаролик маъмурияти вазирлиги баёнотида айтилади.\nНоқулай об-ҳаво Хэнань, Хубэй, Сичуань, Гуйчжоу, Юньнань, Шэньси вилоятлари ва марказий бошқарувдаги Чунцин шаҳридаги 596 минг кишини қамраб олди. Ўтган жума кунидан бери тўхтамаётган кучли ёмғирлар селлар ҳамда кўчкилар, сув тошқинларига сабаб бўлган, баъзи туманларда эса дўл кузатилди.\nТабиий офат туфайли етказилган тўғридан-тўғри иқтисодий зарар миқдори тахминан 64,5 млн долларга баҳоланмоқда. Ҳодисалар оқибатида 500дан ортиқ уйлар вайрон бўлди, яна 2,7 мингтаси зарарланди. 27,7 минг гектар ердаги қишлоқ хўжалиги маҳсулотларига зиён етган.


Янги давр адабиёт дарслиги эскича ёндашув ва қарашлардан холи бўлиши лозим | behzodfazliddin.uz\nДарслик таълим сифатини белгиловчи асосий омиллардандир. Давлатимиз томонидан ҳар йили таълим муассасаларини барча фанлардан керакли дарсликлар билан таъминлаш учун зарур чоралар кўрилади. Уларни чоп эттириш ва жойларга етказиб бериш учун катта маблағ ажратилади. Табиийки, катта пул эвазига нашр қилинаётган дарсликлар сифати талабга, замонавий методика тамойилларига мос бўлиши, ўқувчиларда давлат таълим стандартларида кўзда тутилган кўникма ва компетенцияларни шакллантиришга хизмат қилмоғи лозим. Бироқ мактаб ўқувчиларига мўлжалланган дарсликларнинг ҳаммасини ҳам бу талабларга жавоб беради, деб бўлмайди.\nТошкентдаги лицейлардан бирида ишлаганимда табиий фанларга қизиқадиган ўқувчим шундай дегани ёдимда: “Физика дарслигимиз шу қадар зерикарли ва тушунарсиз ёзилганки, худди икки физик бир-бири билан гаплашяпти-ю, бошқаларнинг уларни тушуниш-тушунмаслиги билан иши йўқдай туюлади”. Ўша ўқувчим инглиз тилини яхши билгани учун чет тилидаги физика дарсликларини топиб ўқиди ва хорижий университетлардан бирига ўқишга кирди.\nАдабиёт дарсликларини таҳлил қилишда ҳам қатор камчиликлар кўзга ташланади. Халқ таълими вазирлиги тасдиқлаган исталган адабиёт дарслигини олиб қарамайлик, мавзулар бир хил тақдим қилинганига гувоҳ бўламиз: адибнинг ҳаёти ва ижоди ҳақида маълумот, ўрганиладиган асардан парча, “асар ҳақида” бўлими ҳамда савол ва топшириқлар. “Асар ҳақида” бўлимида дарслик муаллифи ўқилган асарни таҳлил қилиб, таъбир жоиз бўлса, ўқувчининг мустақил фикрига ўрин қолдирмай “чайнаб” беради. Савол ва топшириқлар орқали эса, асосан, адиб таржимаи ҳоли ва асар сюжетига оид фактлар, деталларни эслаб қолиш қобилияти мустаҳкамланади.\nАдабиёт дарсликлари нега айнан шу тартибда тузилишини тушуниш учун озгина “мозийга қайтиш”имиз лозим. 1921 йили фуқаролар уруши ва ҳарбий коммунизм асоратларини енгиб ўтган собиқ иттифоқ ҳукумати асосий эътиборини таълимга қаратади. Адабиётшунос ва лингвист Павел Сакулин тузган дастур ва методика Маориф халқ комиссарлиги томонидан тасдиқланади. Бу дастурнинг энг асосий жиҳатлари – вариантлилик ва асарни ўқитишга бўлган ёндашув эди. Ўрганилиши лозим бўлган асарлар рўйхатидан айнан қайсиларини ўқитишни ўқитувчи ўз ўқувчиларининг қизиқиш ва тайёргарлик даражасини ҳисобга олган ҳолда ҳал қиларди. Дарснинг асосий объекти – бадиий матн бўлиши лозим эди, яъни ўқувчи асарни таҳлил қилишга ўргатиларди. Совет ҳукумати ижтимоий, иқтисодий, сиёсий ҳаётнинг барча жабҳаларини ўзининг тўлиқ назоратига олиши билан методикага, хусусан, адабиёт ўқитишга ёндашув ўзгарди. 1930-йилларга келиб, “ўқитувчи ва дарслик – ўқувчи учун ягона билим манбаи” деган қараш шаклланди. Таълимнинг мақсади дарсликда берилган маълумотни ўзлаштириш ва иложи борича матнга яқин қилиб қайтариш бўлиб қолди. Адабиёт, биринчи навбатда, мафкуравий тарбия қуролига айлантирилди. Ўқитувчи ва ўқувчилар асарни “нотўғри” талқин қилмаслиги учун асарларнинг “тўғри” таҳлили дарсликларда бериладиган бўлди. Бу ёндашув собиқ тузумнинг сўнгги йилларигача амал қилди. Ҳозир Россия, Украина сингари айрим давлатларда адабиётни ўқитишга бундай ёндашувдан воз кечилган. Бироқ, афсуски, бизда бу методика сақланиб қолмоқда ва адабиёт дарсликлари ҳам шу ёндашув асосида яратилмоқда. Натижада инсонни тарбиялаши, фикрлашга ўргатиши керак бўлган адабиёт дарслари аксар ҳолларда “адиблар ва асарлар ҳақида маълумотлар” дарсига, кимнингдир асар ҳақидаги фикрини ёд олиш ва қайтариш дарсига айланиб қолмоқда.\nУниверситетда асарлар устида баҳс кетганда талабаларнинг деярли ҳаммаси Абдулла Қаҳҳорнинг “Бемор” ҳикояси ҳақида бир хил мулоҳазани такрорлади: “Ёзувчи бу асари билан ўша пайтдаги жамиятни бемор демоқчи бўлган”. Талабалардан бу фикрни асар матнига таяниб асослашни сўраганимда тайинли жавоб ололмадим. Сабаби, улар ўқиган мактаб дарслигининг “асар ҳақида” бўлимида шу фикр берилган ва талабалар бу фикрни эслаб қолган, холос. Талабаларга “Балки Сотиболдининг ўзи бемордир? Балки вақтини, пулини ҳар хил бекорчи иримларга сарфламаса, хотинини даволата олган бўлармиди?” десам, гангиб қолишди.\nХорижий давлатларда адабиёт фанини ўқитиш “китобхон жавоби назарияси ёки рецептив эстетика” тамойилларига асосланади. Ушбу назарияга кўра, бадиий асар мутолааси шунчаки маълумот олиш учун (масалан, дарслик, энциклопедия ёки илмий адабиётларни) ўқишдан тубдан фарқ қилади. Бадиий асар маълумот олиш учун ўқилмайди, бу – эстетик ҳодиса бўлиб, китобхон ва муаллиф ўртасидаги диалогга асосланади. Асарнинг қиймати уни ҳамма бир хил қабул қилиши билан эмас, аксинча, ҳар бир китобхон асарга нисбатан ўз муносабатини шакллантириши билан белгиланади. Немис адабий танқидчиси Волфганг Изер фикрига кўра, асар ёзилган ва ёзилмаган қисмлардан иборат. Китобхон асарни ўқий бошлар экан, ундан маълум бир нарсани кутади. Кўпинча китобхон ўзи кутган нарсани тўлиқ олмайди (муаллиф кўп саволларга жавобни очиқ қолдиради), бундай ҳолатда бўшлиқларни китобхоннинг ўзи тўлдиради. Бу бўшлиқлар асарнинг ёзилмаган қисмидир. Бўшлиқларни қандай тўлдириш эса китобхоннинг ўзига боғлиқ. Демак, ҳар хил китобхон бу бўшлиқларни турлича тўлдиради. Бу жараённи Изер юлдузлар туркумига қараш билан солиштиради: “Тунда юлдузли осмонга қараган икки киши бир хил юлдузлар туркумига қараётган бўлиши мумкин, лекин бири омочни кўрса, иккинчиси эса чўмични тасаввур қилади.” Адабиёт фанини ўқитиш методикасига “транзакция назарияси”ни олиб кирган америкалик олима Луиза Розенблатт бу фикрни давом эттириб шундай дейди: “Ўқилаётган асардан маъно ясаш ўқувчи шахси – унинг билими, ҳис-туйғулари, хоҳиш-истаклари билан асар матни синтезидан келиб чиқади”. Асар мутолааси жараёнида ўқувчи бошқа бир ҳаётни “яшаб ўтади”. Бу ҳодисага ўқувчининг ҳаётий тажрибаси, айни пайтдаги эмоционал ҳолати ҳам таъсир қилиши натижасида ўқувчи ўқиган асарига қайта мурожаат қилганда унга олдингига нисбатан бошқача таъсир қилиши, янгича хулосаларга ундаши мумкин.\nБадиий мутолаа асар ва китобхон ўртасидаги диалог экан, адабиёт дарслари бу диалогнинг ўқувчи учун самарали бўлишига хизмат қилиши лозим. Ўқувчига адиб ва асар ҳақидаги маълумотларни эслаб қолиш ўргатилмайди, асар ҳақида кимнингдир фикри сингдирилмайди, балки ундан мустақил хулоса чиқаришга ёрдам берилади. Хорижий давлатлар (Британия, АҚШ, Россия, Украина)да ўқитиладиган адабиёт дарсликларида асарни ўқувчига тақдим қилишда умумий жиҳатларни кузатиш мумкин. Асар билан ишлаш уч босқичга бўлинади. Мутолаадан олдин бериладиган савол ва топшириқлар орқали ўқувчида асарни ўқишга мотивация (қизиқиш) уйғотиш, шунингдек, асарни тушуниш учун контекстни шакллантириш мақсад қилинади. Асарни ўқиш давомидаги топшириқларда матндаги муҳим элементлар (сюжет, диалог, тасвирлар, ишлатилган бадиий воситалар)га эътибор қаратиш, адабиёт назарияси билан боғлаш орқали асарни тушунишга ёрдам берилади. Асардан кейин бериладиган савол ва топшириқлар эса асарни “макро” даражада (юқоридан) таҳлил қилиш, унга нисбатан ўқувчининг муносабатини шакллантириш, адабиётнинг бошқа фанлар билан интеграциясини таъминлаш, асарда кўтарилган муаммоларни ҳаёт билан боғлаш ҳамда ўқувчининг оғзаки ва ёзма нутқини, ижодий қобилиятини ривожлантириш сингари мақсадларга қаратилади. Дарслик дизайни ҳам муҳим роль ўйнайди: ҳошиялардан унумли фойдаланилади, расмлар ҳам шунчаки иллюстрация учун эмас, муайян мақсадни кўзда тутган ҳолда берилади. Табиийки, “асар ҳақида” бўлими мавжуд эмас, чунки мақсад – ўқувчида асарга, ундаги образлар, муаммоларга нисбатан ўз муносабатини шакллантиришга, таҳлил қилиш, фикрлаш ва сабоқ чиқаришига хизмат қилади.\nХориж дарсликларида савол ва топшириқлар тизими муҳим аҳамият касб этади. Чунки айнан улар ўқувчининг асарни тушуниши, таҳлил қилишига ёрдам беради ҳамда улар орқали таълим стандартларида кўзда тутилган кўникма ва компетенциялар ўқувчида шакллантирилади. “Мактаб дарсликларини яратиш ва таҳлил қилиш” китоби муаллифлари — француз методистлари Франсуа-Мари Жерар ва Ксавье Рожье савол ва топшириқларни қуйидаги гуруҳларга бўлади:\n– рецептив (олинган маълумотни қайтариш) кўникмаларни ривожлантиришга қаратилган савол ва топшириқлар;\n– когнитив (очиқ ва яширин маълумотни трансформация қилиш) кўникмаларни ривожлантиришга қаратилган савол ва топшириқлар;\n– ҳаракат топшириқлари – ўқувчидан нимадир қилиш, жисмоний ҳаракат (масалан, ёзиш, расм чизиш, роль ўйнаш)ни талаб қиладиган топшириқлар;\n– ўрганган билимлар орқали ўзига ва ён-атрофига баҳо бериш, хулқ-атворини қайта кўриб чиқиш билан боғлиқ топшириқлар.\nДарслик муваффақиятли бўлиши учун мазкур турдаги савол ва топшириқларни қамраб олиши лозим. Адабиёт дарсликларида асар билан ишлаш самарали бўлиши учун савол ва топшириқларга нисбатан муайян қўшимча талаблар қўйилади. Улар шундай тузиладики, дарсликдан олинган маълумотларни ёки асар сюжетини қайта ҳикоя қилиб беришга қаратилмайди. Аксинча асарнинг муҳим ўринларига ва ўзига хос хусусиятларига эътибор қаратишга, асар устида мушоҳада юритишга ундайди.\nЯна ўзимизнинг дарсликларга қайтайлик. 10-синф адабиёт дарслигида Ўткир Ҳошимовнинг “Икки эшик ораси” романидан парча берилган. Парчадан кейин анъанавий “асар ҳақида” бўлимида роман сюжети қайта ҳикоя қилинган ва асардаги образларга дарслик муаллифларининг баҳоси берилган. Ҳусан дума, Ориф оқсоқол, Қора амма – ижобий образлар. Раъно – салбий қаҳрамон, у Закунчининг ҳийласига учиб, эрига хиёнат қилади. Шу ўринда Ўткир Ҳошимовнинг “Дафтар ҳошиясидаги битиклар”идан бир фикр ёдимга тушади: “Инсонлар электр токи эмаски, мусбат ёки манфийга бўлинса”. “Икки эшик ораси”да кўп воқеалар бир пайтнинг ўзида бир неча персонаж тилидан ҳикоя қилинади. Назаримда, ёзувчи бу ўзига хос баён услубини бежиз танламаган. Ҳаётда ҳар биримиз яхшими-ёмонми, бирор ишга қўл урганимизда ўзимизнинг мотивларимиз, шу ишни қилишга ундаган сабаблар бўлади. Ўткир Ҳошимов ҳам воқеаларни ҳар хил персонажлар тилидан баён қилар экан, ҳаётнинг мана шу мураккаблигини, ҳар бир инсоннинг “ўз ҳақиқати” бўлишини очиб бермоқчи бўлади. Биз эса адабиёт дарсида болани фикрлашга, мана шу “турфа ҳақиқатлар”ни кўра билишга ўргатиш ўрнига унга сийқаси чиққан “трафарет”ларни сингдирамиз: бу образ – яхши, бу образ – ёмон. Савол ва топшириқлар тизими ҳам ўқувчига асарни тушуниш, таҳлил қилишга ёрдам беролмайди. “Ёзувчининг болалик ва талабалик йиллари ҳақида нималарни биласиз?” саволи ўқувчидан фақат олинган маълумотни қайтариб айтиб беришни талаб қилади. “Асарни тўлиқ ўқиб чиқинг ва тақдимотга тайёрланинг” топшириғи ҳаддан ташқари мавҳум, тақдимот нима ҳақида бўлиши кераклиги, унда асарнинг қайси жиҳатлари қамраб олиниши, нималарга эътибор берилиши кераклиги мавҳум “Ориф оқсоқол, Ҳусан дума, муаллим образларига тавсиф беринг” топшириғига жавобан ўқувчининг “асар ҳақида” бўлимида ўқиган “трафарет” фикрларни қайтариши кутилмоқда.\n8-синф дарслигида “Мирзо Улуғбек” фожиасидан парча берилган ва “асар ҳақида” бўлимида Мирзо Улуғбек ҳақида ўқувчиларга бошқа фанлардан маълум бўлган маълумотлар қайтарилиб, асар яна ўша “трафарет” усулида чайнаб берилган, асарга ва образларга дарслик муаллифларининг баҳосини ўқувчига сингдиришга ҳаракат қилинган: Улуғбек – маърифатли шоҳ, Абдулатиф – отасига исён кўтарган ўғил. Ахир, асарни ўқиш давомида ҳар хил фикрлар туғилиши мумкин эмасми? Балки салтанатни бой берганига Улуғбекнинг ўзи ҳам айбдордир, илм-фанни ривожлантираман, деб давлат бошлиғи сифатидаги, ота сифатидаги масъулиятига етарли эътибор бермагандир? Шу каби мунозарали саволлар туғилиши мумкин эмасми? Мутолаа завқи ҳам айнан шундай ҳар хил мунозарали саволлар туғилиши ва уларга жавоб изланишида эмасми?\nМодомики, мақсадимиз – ўқийдиган, фикрлай оладиган, келажакда инновациялар яратиб Ватан ривожига ҳисса қўша оладиган ёш авлодни тарбиялаш экан, назаримда, ўтган асрнинг 30-йилларида шаклланган ва бизга собиқ тузумдан “мерос” бўлиб ўтган адабиёт ўқитиш методикасидан ҳам воз кечиб, илғор хорижий тажрибаларга мурожаат қилишимиз, фойдали янгиликларни қабул қилишимиз лозим.\nҲар қандай мавзуни тушунтиришнинг, ўқувчида муайян компетенцияларни шакллантиришнинг турли йўллари мавжуд. Ўқитувчи дарс ўтаётганда шу йўллардан ўзига, ўқувчиларига энг мақбулини танлайди. Шундай экан, дарсликлар тизимида ҳам вариантлилик, танлов имкони бўлиши дозим. Ҳар бир фан бўйича Халқ таълими вазирлиги битта дарсликни тасдиқлаш ўрнига давлат таълим стандартларига мос келадиган бир нечта муқобил дарсликни тавсия қилсин. Бу дарсликлар очиқ савдога чиқарилсин ва ўқитувчи ўз ўқувчиларининг қизиқиш, имкониятларини ҳисобга олган ҳолда мақбулини танлаш имконига эга бўлсин. Рақобат дарслик муаллифларини ҳам, нашриётларни ҳам сифатли дарслик чиқаришга ундайди. Ҳозирги тизимда ҳар бир фан бўйича дарслик ёзадиган “жамоалар” мавжудлиги, улар бу ишга “бегона”ларни асло яқин йўлатмаслиги ҳеч кимга сир эмас. Бу “жамоалар” дарслик замонавий методика талабларига жавоб бермаса ҳам миллионлаб нусхада чиқишини, гонорар тайин эканини билишади. Агар ўқитувчи ва ўқувчида танлов имкони бўлса, ҳалол рақобатда сифатли маҳсулот ғолиб бўлади, сифатсиз дарсликлар ўз-ўзидан четга чиқиб қолади. Назаримда, шу йўл билан таълим сифати ҳам ошади.\nЛондон университет коллежи (University College London UCL)\nтаълим институти (Буюк Британия) ўқув дастурларини тузиш,\nпедагогика ва таълим жараёнларини\nбаҳолаш мутахассислиги магистранти\n“Маърифат” газетаси, 2018 йил 27 июнь\nЎқишлар сони: 549\nНаписал: Sayt muallifi // Баҳс, Жамият ва маънавият, Жараён, Матбуот, Таълим // Октябрь 9, 2018\n← Ёмғирқўшиқ Сизга тўзим берсин, маданиятлилар! →


Штабнинг навбатдаги мажлиси - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nШтабнинг навбатдаги мажлиси\nЧоп этилган 21 Декабр 2017\tКӯришлар: 580\nҚўрғонтепа шаҳрида вилоят раиси ўринбосари Умед Зоҳирзода раҳбарлигида Қишга тайёргарлик ва уни ўтказиш штабининг навбатдаги йиғилиши бўлиб ўтди. Мажлисда вилоят шаҳар ва ноҳиялари штаблари бошлиқлари иштирок этишди.\nЙиғилишда Тожикистон Республикаси Ҳукуматининг «2017-2018 йиллар кузги-қишки мавсумида республика иқтисодий ва ижтимоий соҳаларини\nмунтазам фаолият учун ўз вақтида тайёрлаш тўғрисида»ги қарорига эътибор қаратилди.\nВилоят иқтисодий ва ижтимоий соҳаларининг 2017-2018 йиллар қишки мавсумига тайёргарлик ҳолатини назорат қилиш бўйича ишчи гуруҳи бошлиқлари Ш. Маҳмадалиева ва Т. Исматова бажарилган ишлар юзасидан ҳисобот беришди.\n- Вилоят барча шаҳар ва ноҳияларида кўмир, ўтин, дизел ёнилғиси, озуқа, чорва учун дағал хашак ва ем етарлича захира қилинган, - деди вилоят раиси ўринбосари У. Зоҳирзода.\nУ йиғилиш қатнашчиларига ферма ва кашарларни таъмирлаш ҳамда тиклаш, саноат корхоналарининг мунтазам фаолиятини таъминлаш, фойдаланилган электроэнергия ва газ маблағларини ўз вақтида жамғариш ишларига эътибор қаратиш лозимлигини уқтириб ўтди.\nДанғарада янги корхона\nХатлон вилояти раиси Давлатшоҳ Гулмаҳмадзода иштирокида Данғара ноҳиясида чорва ва парранда учун озуқа тайёрлаш заводи ишга туширилди.\nМазкур корхона вилоятда ягонадир. Корхона маҳсулоти чорвачилик, айниқса, паррандачилик соҳасидаги мавжуд муаммолар ечимига хизмат қилиши, табиий. Ноҳияда озуқа хом ашёси етарли бўлиб, заводнинг мунтазам фаолият қилиши учун кенг имкониятлар мавжуд. Бу ҳақда давлат ҳокимияти Хатлон вилояти ижроия органи ахборот-таҳлил бўлимидан хабар беришди.\nСтипендиатлар билан учрашув\nТожикистон Республикаси Футбол федерацияси раиси Рустами Эмомалининг қўллаб-қувватлаши билан Хатлон вилоятидан Президент стипендияларини олувчи талабаларнинг учрашуви Қўрғонтепа шаҳридаги Тиббиёт коллежида бўлиб ўтди.\nУчрашувда Хатлон вилояти раиси ўринбосари Махфират Хидирзода, Тожикистон Республикаси Ҳукумати қошидаги Ёшлар ва спорт комитети раиси Аҳтам Абдуллозода ҳамда вилоят Ёшлар ва спорт бошқармаси бошлиғи Жамолиддин Исматуллозода иштирок этди.\nУчрашув жараёнида Тожикистон Республикаси Президенти стипендиясини олувчи талабаларга шаҳодатнома ва пул мукофотлари топширилди.\nАйни пайтда Хатлон вилоятида 108 нафар талаба Тожикистон Республикаси Президенти стипендиясини олади. Вилоят раиси стипендиясини олувчи ёшлар 35 нафарни ташкил этади. Бундан ташқари, 521 нафар талаба шаҳар ва ноҳиялар раислари стипендиясини олмоқда.\nКузги ғалла экиш бўйича семинар\nВосе ноҳияси Гулистон қишлоқ жамоатидаги Олимтой минтақасида «Кузги ғалла экишнинг замонавий технологияси» мавзусида минтақавий семинар-йиғилиш бўлиб ўтди. Семинар Тожикистон Республикаси Қишлоқ хўжалиги вазирлиги, Тожикистон Республикаси Қишлоқ хўжалиги фанлари академияси ҳамда давлат ҳокимияти Хатлон вилояти ижроия органининг биргаликдаги ташаббуслари билан ўтказилди.\nСеминар-йиғилишда Тожикистон Республикаси Бош вазири ўринбосари Маҳмадтоир Зокиров, Қишлоқ хўжалиги вазири Иззатулло Сатторий, Хатлон вилояти раиси Давлатшоҳ Гулмаҳмадзода, вилоят ноҳиялари раислари иштирок этишди. Тадбир қатнашчилари мазкур мавзу юзасидан фикр ва тажриба алмашишди.\nБугун: 23-01-2020 10:58:37


Шаҳрисабзда юз берган ёнғин оқибатида бир оиланинг 5 нафар аъзоси жабр кўрди - Халқ сўзи\nШаҳрисабзда юз берган ёнғин оқибатида бир оиланинг 5 нафар аъзоси жабр кўрди\n14:44 08 Январь 2020 Жамият\n“Халқ сўзи ONLINE”. Аҳад Муҳаммадиев/Қашқадарё. Шу йилнинг 8 январь куни соат 04:40да республика Шошилинч тиббий ёрдам илмий маркази Қашқадарё филиали Шаҳрисабз тумани субфилиалига ёнғин натижасида жароҳатланган фуқаролар олиб келинган.\nМаълум бўлишича, Шаҳрисабз тумани Хитой МФЙ Оммағон қишлоғида яшовчи Б.Н.нинг хонадонида юз берган ёнғин натижасида хонадон соҳиби 1972 йилда туғилган Б.Н. ва унинг турмуш ўртоғи, 1981 йилда туғилган Э.Г. оғир, уларнинг 2009 йилда туғилган қизи Н.Д. ва 2011 йилда туғилган ўғли Н.А. ўрта оғир ҳолатда куйиш жароҳати билан шифохонага олиб келинган. Айни пайтда уларга тиббий ёрдам кўрсатилмоқда. 2003 йилда туғилган ўғли Н.Қ.га амбулатор ёрдам берилди, дейилади Қашқадарё вилояти соғлиқни сақлаш бошқармаси ахборот хизмати хабарида.\nДастлабки маълумотларга кўра, ёнғин уйда ўрнатилган электр токи ёрдамида ишловчи пол иситгичининг қизиб кетиши натижасида содир бўлган. Ҳодиса жойида тергов-тезкор гуруҳи иш олиб бормоқда.


Мутахассислар хавфсизлик чораларини унутмасликни маслаҳат бермоқда | Қозоғистон янгиликлари: Сўнгги хабарлар «Kazakh TV» каналида | Kazakh TV\nМутахассислар хавфсизлик чораларини унутмасликни маслаҳат бермоқда\nМамлакатда COVID-19 билан касалланиш ҳоллари камайиб бораётганига қарамасдан, мутахассислар бўшашмасликни ва касаллик олдини олиш чораларига риоя қилишни маслаҳат бермоқда. Миллий соғлиқни сақлаш маркази директори Дамир Кўбжасаровнинг сўзларига кўра, авваламбор хавф остида бўлган 65 ёшдан ошган одамлар ортиқча мулоқотдан чекланиши керак.\n«Мамалакатдаги вазиятнинг барқарорлашгани, КВИ тарқалиши камайгани аввалги ҳаётга қайтдик дегани эмас. Барчамиз учун берилган тавсиялар ўзгармайди. Қўлларни тез-тез совун ва илиқ сув билан ювиш, зарарсизлантирувчи воситалардан фойдаланиш керак; жамоат жойларида камида 1 метр масофа сақлаш ва касаллик аломатлари пайдо бўлиши билан тиббий ёрдам сўраб, мурожаат қилиш керак. Ушбу қоидалар ҳар бир қозоғистонлик кундалик ҳаётига кириб бориши керак деб ўйлайман», - деб таъкидлади у.\nИюль ойининг бошларида мамлакатда эпидемиологик вазият оғирлашиши сабабли киритилган карантин чоралари аста-секин юмшатилмоқда. Қатор кичик ва ўрта бизнес фаолиятини қайта тикланаётган бўлса ҳам коронавирус инфекцияси тарқалишда давом этаётганлигини унутмаслик зарурлигини таъкидлашади. Шунинг учун ҳам COVID-19дан ҳимояланиш муҳим эканлигини эсдан чиқармаслик керак.\n«Вирус ҳали ҳам биз билан, яқин келажакда йўқолиб кетмайди. Фақат биргаликда ҳаракат қилиш орқали бу пандемияни енгамиз ва одамларнинг ҳаётини ҳимоя қила оламиз. Тўғри ҳаракатларимиз билан қайта авж олиши олдини оламиз. Миллий ва халқаро соғлиқни сақлаш органларининг кўрсатмаларига ва уларнинг тавсияларига тўлиқ амал қилиш керак. Барчамиз учун оғир замонда ҳар бир фуқаро ҳатти-ҳаракати муҳимлигини ёдимизда тутишимиз зарур», деб таъкидлади ЖССТ Қозоғистондаги ваколатхонаси раҳбари Керолайн Кларинваль.\n«COVID-19 тарқалишига қарши курашда ҳар биримиз зиммамизда масъулият бор. Яшаш жойимиз, ёшимиз, касбимиздан қатъий назар – ҳар биримиз инфекцияни юқтириш занжирини узадиган бўғин бўлишимиз керак», деб илова қилди ЖССТ Қозоғистондаги техник консультанти Виталий Стецик.


Кунлар исиб, курсдошларимиз билан дарсдан бўш пайтлари хиёбонларда сайр қилиб юрадиган кунлар кела бошлади. Бу гал гуруҳдош дўстлар билан гўзал пойтахтимизнинг Амир Темур хиёбонига боришни режалаштирдик. У ерда рассомлар ёймасини томоша қилиш, тенгқурлар билан музқаймоқ еб чақчақлашишга нима етсин…\nУниверситетимиздан сайилгоҳга қараб пиёда йўл олдик. Ҳаммамиз хурсанд эдик. Бир-биримизга илиқ гапириб, руҳиятимизда енгиллик ҳис қилардик. Олой бозори олдига етганимизда эса, қувноқ кайфиятимизни қора булут босгандек, оғирлашиб қолдик. Қўлига: “Ота-онам йўқ. Ёлғиз акам ногирон. Акамга дори олишим керак, ёрдам беринг”, деб ёзилган, ғижим ва кир қоғозларни ушлаб олган лўли болалар йўлимизни тўсди.\nГуруҳдошлар бир-бирига қараб қолишди. Орамизда қизлар ҳам бор, нима қилишни билмасдик. Боғча ёшидаги бу мурғак болаларга ҳойнаҳой: “ота-онам йўқ. Ёлғиз акам ногирон…”, деб ёзиб берган онасими ё опасими бўлса керак, чунки катталари йўл четидаги бекатда қўлларини қўлтиққа тиққанча сақич чайнаб ўтиришарди. Болалар эса йўлида учраган одамдан садақа сўраяпти.\nУлар кусдош қизларимизнинг елкасини силаб тиланаверди. Пулим йўқ, деса ҳам ҳеч ортидан қолмади. Кутилмаганда биттаси бир курсдошимизнинг қўлидаги еб кетаётган музқаймоғини кир қўллари билан шарта чангаллади. Курсдошимиз одамлардан уялди шекилли, қолганини унга бериб юборди. Кўриб тоза хунобим ошди…\nЙўлда кетарканман Фарғонада бўлган бир воқеа ёдимга тушди. Ёзёвон туманидаги “Марказий Фарғона” газетаси таҳририяти қошидаги ижодкорлар клубига борардим. Бир сафар тўпланганимизда бир ижодкор қиз, лўлилардан гап очганди: “Лўлилар тиланчиликдан бошқа иш қилармикин-а. Улар ҳам ўқиса, яхши ишларда ишласа бўлмасмикин-а?”. Унинг гапларига бошини эгганча индамай тинглаб ўтирган бир чиройликкина қиз майин овозда жавоб қайтарганди: “Тоғаларим ҳарбий, холам ўқитувчи, биз ҳам лўлимиз”. Барчамиз дид билан кийинган, камтар ва камсуқум бу қизнинг жавобидан қотиб қолгандик. Чунки ҳаммамиз лўлиларни фақат тиланчилик қилади, эски-туски йиғиб юради, деб ўйлардик-да.\nҲаммаси бир бўлди-ю, лўлилар ҳақида маълумот йиға бошладим.\n“Қадимда кўчманчи ҳаёт кечирган бу қавм вакиллари қандай географик, ижтимоий, маданий муҳитга тушсалар, шунга мос касб-корни эгаллаб кетаверганлар. Масалан, Марказий Осиё лўлилари XIX аср охирларига қадар даллоллик, зулук сотиш, ёғочлардан турли уй-рўзғор буюмларини тайёрлаш, паншаха, кетмон, ғилдирак тўғини, ғилдирак гупчагини чархлаш, дўппи, белбоғ тикиш, қалайдан ҳалқа ясаш каби машғулотларга уқувлари баланд бўлган. Шу билан бир қаторда, заргарлик, паранжи учун отнинг қилидан чачвон тайёрлаш ҳам этник гуруҳ вакиллари фаолиятининг бир қисмини ташкил этган.\nЛўлиларнинг мусиқа, рақс, ҳайвонларни ўргатувчиликка рағбатлари кучли бўлиб, бозорлар, сайиллар, жамоат жойларида турли халқ томошаларини кўрсатиб, шуҳрат қозонганлар. Аёлларининг кўпчилиги эса, халқ табобати ва тиланчилик билан шуғулланиш орқали оила иқтисодига сезиларли ҳисса қўшганлар. Бундан ташқари, лўли этник гуруҳларидан бири мазанглар ўтроқ ҳаёт кечириб, бошқа уруғларидан фарқли равишда, асосан, деҳқончилик қилиб, аёллари турли пардоз буюмлари савдоси билан машғул бўлишган” (маълумотлар Hordiq.uz сайтидан олинган). Бу маълумотлар билан танишиб ҳамда юқоридаги қизнинг гапини эшитиб уларнинг қадимдан фақатгина тиланчилик қилган, деган фикримдан батамом қайтдим.\nИнтернет маълумотларига кўра, бугун Ўзбекистонда истиқомат қилаётган лўлиларнинг турмуш тарзи ўтмишдагидан анча фарқ қилиб, ижтимоий ва маданий ривожланиш кўзга ташланади. Давлатимиз томонидан кичик бизнес ва хусусий тадбиркорликни ривожлантириш учун яратилган шароитлардан лўлилар ҳам фойдаланишга ҳаракат қилаяпти. Шу кунларда лўлиларнинг орасидан тадбиркорлик ёки кичик бизнес билан шуғулланувчи қатлам шаклланган. Таълим жараёнларига ҳам кенг кўламда қамраб олиш чекланмаган.\nДемак, уларнинг ҳам боқиманда ва дангасаларигина тиланчи бўлиб қоляпти, десак тўғри бўлади. Биз эса ўзимизнинг “саховатимиз” билан уларнинг мана шу “касб”ини давом эттиришларига сабабчи бўляпмиз. Ўзимча фикр қиламан, балки ҳеч ким садақа бермаса юришлари бесамар бўлаётган болалар ҳам бир куни мактабга боришни истаб қолармиди…\nБалки ОАВ ларда ўз ишини йўлга қўйган, ҳавас қилса арзигудек шароитда яшаётган лўлиларни уларга ибрат қилиб кўрсатиш билан тўғри йўлга бошлаш мумкин бўлар. Ахир, юқорида айтганимиздек, зиёли, ишбилармон, тадбиркор лўлилар ҳам орамизда бор.


Уралда рус тилидан имтиҳон олувчиларга пора бермоқчи бўлган хитойлик 19 млн рубллик жаримага тортилди\n08:15 / 07.07.2015\nСвердловск вилоятида Хитойдан келган меҳнат муҳожири рус тилидан имтиҳон олувчиларни пора эвазига сотиб олмоқчи бўлгани учун 19,3 млн рубллик жарима билан жазоланади. Бу ҳақда ТАСС нашрида ёзилган.\nМаълум бўлишича, Чу Дэ Сен исмли хитойлик ишчи рус тили бўйича имтиҳондан ўтганлик учун бериладиган сертификатлардан 20 донаси учун 322 минг рубль миқдорида пора таклиф қилган. У ўзи ва бошқа шериклари учун шундай сертификатларни қўлга киритиш эвазига Россияда меҳнат қилиш ҳуқуқига эга бўлишни истаган.\n"Жиноятчи пул солинган конвертни имтиҳон олувчининг столи устига қўйган. Масъул шахс бу порани рад этган ва Россия ФМХ ходимларига бу ҳақда хабар бергач, хитойлик ҳибсга олинди", дейилади вилоят прокуратураси маълумотномасида.\nЧу Дэ Сен ўз айбини тан олган ва ўзи таклиф этган порадан 60 баравар миқдордаги жарима жазосига маҳкум этилган.


Сана буйича материаллар 08.03.2017 » Зарафшон Газетаси\nҲунарли киши хор бўлмас Долзарб\nСамарқанд шаҳрининг Мўлиён маҳалласида яшовчи Дилором Мухторова миллий ҳунармандчилик ривожига муносиб ҳисса қўшиб келаётган моҳир усталардан.\nҚадимда архивлар бўлганми? Наср\n08 март 2017 10:57\nАрхив лотинча (archivum) – ҳукумат биноси сўзидан олинган. Лекин архив атамасининг ҳозирги қўлланилиш маъноси бутунлай бошқача, яъни идора, корхона ва ташкилотлар, шунингдек, тарихий шахслар фаолиятига оид ҳужжатлар сақланадиган муассаса ҳисобланади. Архивнинг бу босқичга етиб келишининг ҳам ўз тарихи бор.\nБозордаги тўкинлик, маҳсулотларнинг кўплиги ва хилма-хиллигидан баҳри дилим очилиб, кўзим қувнаб турганди ҳамки, бақир-чақир бўлиб қолди.\n"Гулзор бўлсин қадаминг, Наврўз!" Маданият\n08 март 2017 10:52\nКаттақўрғон шаҳрида Наврўз шодиёналарига қизғин ҳозирлик кўрилмоқда. Корхона, ташкилот, маҳаллаларда ободончилик, кўкаламзорлаштириш ойлиги давом этмоқда.\nДафн этиш нафақаси қачонгача берилади? Савол сиздан...\n08 март 2017 10:51\nНогиронлик пенсияси тайинланиши ҳамда дафн маросими учун тўланадиган нафақа ҳақида маълумот берсангиз.\nМурожаатингизга ўн беш кунда жавоб берилади Савол сиздан...\n08 март 2017 10:48\n– Аёлларнинг тадбиркорлик билан шуғулланиши, уларда бу борадаги кўникмаларни шакллантириш ва ривожлантиришга қаратилган нодавлат нотижорат ташкилот очмоқчимиз. Шу мақсадда қайси идорага мурожаат қилсак бўлади? Аризамизни ким кўриб чиқади, жавоб бериш муддати қанча?\n"Профилактика куни" ижобий натижа бермоқда Сиёсат\n08 март 2017 10:47\nЖорий йилнинг 16 ва 23 февраль ҳамда 2 март кунлари ўтказилган профилактик тадбирларда туман ҳудудида содир этилган бир қатор жиноятлар фош этилди.\nИлм, ҳунар ўрганиш ибодатдан афзал бунинг моҳиятини фарзандларимиз чуқур англаб етмоғи лозим Таълим\n08 март 2017 10:46\nЁшлик инсоннинг ҳам ақлан, ҳам жисмонан ривожланиш палласи саналади.\n08 март 2017 10:38\nВазни 3,5 тоннадан кўп бўлган юк автомобиллари бир томонлама ҳаракатли йўлларнинг чап томонида фақат юк ортиш ва тушириш учун тўхташлари мумкин.\nОбодлик йўллардан бошланади Маданият\n08 март 2017 10:35\nШаҳар ва қишлоқларда ариқ-зовурларни тозалаш, дов-дарахтларни оқлаш ишлари авжида. Ободончиликка, тозаликка бундай эътибор таҳсинга лойиқ.\nҲаракатлар стратегияси – фаолиятимиз дастури Сиёсат\n08 март 2017 10:28\nЎзбекистон "Миллий тикланиш" демократик партияси вилоят кенгаши томонидан шу мавзуда давра суҳбати бўлиб ўтди.\nҚадриятга айланган эҳтиром Жамият\n08 март 2017 10:24\nБу йил баҳорнинг, илиқ кунларнинг бошланиши ҳар йилгидан кечикаётгандек таассурот уйғотади.


"Милан" - "Лилль": Матнли трансляция\n6 ноябрь, 2020, 00:55\nТеглар:Милан | Лилль | Европа лигаси\nУЕФА Европа Лигаси 3-туридан ўрин олган "Милан" - "Лилль" беллашувини ушбу саҳифа орқали матнли трансляцияда кузатиб боришингиз мумкин. Ўйиннинг хавфли вазиятларини ўтказиб юбормаслик учун саҳифани янгилаб туриш тавсия этилади.\nЕвропа Лигаси H гуруҳи 3-тур\nЮсуф Языджи 22', 55', 58'\nЛеаунинг жарима майдони марказидан берган зарбаси ноаниқ кетди.\nРоманьоли сариқ карточка ишлаб олди.\nХауге Диас ўрнига майдонга тушди.\nЧелик сариқ карточка олди.\nБурчак зарбасини французлар тезкор ўйнаб кетди.\nЯзижи бурчак тўпини ноаниқ амалга оширди.\n"Лилль" жамоавий чиройли футбол намойиш этяпти.\nЖека ўрнига Андре майдонга тушди.\nРебичнинг зарбасини дарвозабон қайтарди.\nТонали ўрнига Беннасер майдонга тушди.\nГООООООООООООООЛЛЛЛЛЛЛЛЛЛЛЛЛЛЛЛ!!! Язижидан хет-трик. "Милан"ни таниб бўлмаяпти. Марказий ҳимояда хато. Доннарумма тўп йўналишини томоша қилиб қолди.\nГОООООООООООООЛЛЛЛЛЛЛЛЛЛЛЛЛЛЛ!!! Язижи яна гол урмоқда. Доннарумма унинг зарбасини қайтаришга ожизлик қилди. Хатони Жанлуижи ўз бўйнига олса ҳам бўлаверади.\nКьернинг бурчакдан узатилган тўпга бош билан берган зарбаси ноаниқ чиқди.\nЖарима майдонига узатилган тўпни французлар қайтариб юборди.\n"Милан" ҳужумлар ташкил этишда шошқалоқлик қилмоқда.\n"Лилль" қарши ҳужумга таяниб ўйнамоқда.\nЖека сариқ карточка олди.\n"Милан"нинг жарима майдонига узатаётган тўплари ҳимоячилар томонидан қайтарилмоқда.\n"Лилль"нинг жарима зарбаси муваффақиятсиз чиқди.\n"Милан" тинимсиз ҳужум уюштирмоқда.\nИбрагимовичнинг жаримадан йўллаган зарбаси тўғри дарвозабон турган нуқтага борди.\nГООООООООООООЛЛЛЛЛЛЛЛЛЛЛЛЛЛ!!! Язижи пенальтини аниқ амалга оширди.\nРоманьоли жарима майдони ичида фол ишлатди. Пенальти.\nДоннарумма бирга-бир ҳолатдан "Лилль" футболчиси берган зарбани қайтарди.\nТеонинг зарбаси ҳимоячига тегиб, дарвоза тўрига ён тарафдан урилди.\n"Милан"нинг бурчак зарбаси наф келтирмади.\n"Милан" прессингда кучлироқ ўйнамоқда.\nФранцузлар кўпроқ тўпга эгалик қилишга интилмоқда.\nИбрагимовичга узатилган тўпга ҳимоячилар биринчи бўлишди.\n"Лилль"нинг бурчак зарбасини дарвозабон ушлаб олди.\nТеога нисбатан қоида бузилди.\n"Милан" тўпни дарҳол эгаллаб олди.\nАссалому алайкум, азиз футбол мухлислари. "Милан" ва "Лилль" жамоалари ўртасидаги Европа Лигаси 3-тур беллашувига хуш келибсиз. Ушбу баҳсни Абдулвосид Валихонов матнли трансляцияда эътиборингизга ҳавола этади.\nВидео "Милан" сафарда "Лилль" билан муроса йўлини танлади (видео)\nЕвропа лигаси. "Милан" бу сафар ҳам "Лилль"ни енга олмади\n"Лилль" - "Милан". Асосий таркиблар эълон қилинди